ҲУҚУҚ ХИМОЯЧИСИНИНГ ТАҚДИРИ - 7 Мая 2008 - Ҳимоячи\nДушанба, 20.09.2021, 09:23\nГлавная » 2008 » Май » 7 » ҲУҚУҚ ХИМОЯЧИСИНИНГ ТАҚДИРИ\nҲУҚУҚ ХИМОЯЧИСИНИНГ ТАҚДИРИ\nЎЗБЕКИСТОНЛИК ҲУҚУҚ ХИМОЯЧИСИНИНГ ТАҚДИРИ<?xml:namespace prefix = o />\n(ёки Мухиддин Қўқондийнинг саргузаштлари)\nМен, Қурбонов Мўйдинжон Қўзиевич (Мўйдинжон Отақўзи ўғли) 1960 йил 10 мартда Фарғона вилоятининг Ўзбекистон тумани Каримдевона қишлоғида деҳқон оиласида дунёга келдим. Шу қишлоқда Муқимий номли ўрта мактабни битиргач, Қиргули посёлкасидаги №25 техник ўқув юртини экскаватор хайдовчиси курсини битирдим. Жиззах чўлларида 7 йил экскаваторчи бўлиб ишладим.\nБу вақт ичида бўш вақтларимда Навоийнинг асарларини ўқишим натижасида илмга рағбатим ортиб бораверди. Натижада ғазаллар бита бошладим. Навоийнинг асарлари диний рухда битилганлиги боис диний тушунча пайдо бўлган сари диний этиқодим шакллана бориб, арабча ёзувни ўрганишга эхтиёж сеза бошладим. Тошкент давлат университетини тил ва адабиёт факултетини битирган Абдумалик деган амакимни студенлар учун қўлланма “Забони форси” китобини мутоала қилиб арабча ёзиш ва ўқишни ўргандим.\nмени қорин ташвиши эмас, халқ ташвиши ўйлантира бошлади.\nОдами эрсанг демегил одами,\nОниким йўқ, халқу-дин ғамидин ғами. деган байти дилдан ўрин олди.\nХаётдаги вокеа ходисотларни кузатиб бориб Ўзбек халқи фаровон ҳаёт кечириши учун кандай харакат қилишим лозим дея фикр қила бошладим ва “Бирлик” халқ харакатига аъзо бўлиб иш олиб борсам бу мақсадга эришишим мумкин деган фикрга келдим ва 1990 йилда шу харакатга аъзо бўлиб харакатнинг Зарбдор тумани бўлими раиси сифатида фаолият бошладим. Бирликни газеталарини тарқатиб тарғибот ишларини бошлаб юбордик, мақсад халқни мустаққил фикрлашга ундаш, уз тарихни тушинтириш ва бирлашиб фаолият юритиш эди. У даврда бирликчиларни бирор иш юзасидан қўйган талабини хукумат рахбарлари бажаришарди. Кўп фурсат ўтмасдан Бирликчилар ёппасига тарқиб остига олина боланди. Бирлик раиси Абдурахим Пўлатов каттик калтакланди ва хаёти хавф остида қолганлигини сезгач четга чиқиб кетишга мажбур бўлди. Бирлик фаолиятига узил кесил чек қўйилди десак хам бўлади.\nБирликчилар 1992 йилда Бирлик партияси таркибидан ажралиб чиққан Ўзбекистон Инсон Хуқуқлари Жамияти (ЎИҲЖ)га аъзо бўлиб фаолият юрита бошлашди. Бу жамиятнинг Жиззах вилоят булими 1992 йилда Мели Қобулов томонидан ташкил этилди, шу жамиятни тузганлиги учун Мели Қобулов хукуматнинг қора рўйхатига тушди ва кўп ўтмай қамоққа олинди. Суд хукми билан 8 йилга озодликдан махрум қилинди ва тўқлиқ 8 йилдан кейин озод қилинди. Яна шу жамиятни Жиззах шахар бўлимини ташкил қилиб фаолиятини давом эттира бошлади. Мен хам 1996 йилда шу жамиятга аъзо бўлдим. Жамиятга аъзо бўлганимданоқ менга хам тазйиқлар бошланди.\n1996 йил 27 май куни мени йўғимда уйимга келиб тинтув ўтказишиб, 1990 йилда чоп этилган “Бирлик” газеталарини ва бир нечта “Бирлик” значогини олиб кетишди.\nЭртаси куни Зарбдор уман прокурори Шерқул Номозовга учрашганимда тинтув ўтказиш учун санкция бермаганлигини, оғзаки хам кўрсатма бермаганлигини ва бориб Ички Ишлар Бошқармаси (ИИБ)дан нарсаларимни олиб кетишимни айтди.\nИИБга борган эдим жиноят кидирув бўлими бошлиги Шароб Умаров хонасига чақириб қўлимга тинтув пайтида наркотик топилди деб ёзилган протоколга имзо чекишимни талаб қилди.\nмен қаршилик кўрсатдим. Эрталаб соат 8 дан кеч соат 23 гача овқат ўрнига азоб беришди ва охир оқибат хушимдан кетдим. Навбатчи Милиция ходими капитан Носиржон тез тиббий ёрдам чақириб касалхонага жўнатди....\nМени қўйиб юборгани учунми кўп ўтмай милиция капитани Носиржон хам қамоққа олинди.\n100дан ортик ўғирлик жиноятларини очмаганлигига қарамасдан, топриққа биноан менга тазйиқ ўтказганлиги учун Зарбдор туман жиноят қидирув бўлими ходими Шароб Умаров Жиззах вилоят ИИБ коррупция ва террорга қарши кураш бўлимига ишга ўтказилди. Ўзбекистонда инсонларга вахший муносабатда бўладиган милиция ходимлари лавозими тез тез кўтарилиши боис террога карши кураш бўлими ходимлари ўзлари террористик харакатлар қилишмоқда.\nЎзбекистонни куч ишлатиш салохиятига эга бўлган орган ходимларига буйруқ бўлса бас на фақат Ўзбекистонда балки Қозоғистон, Қирғизистон, Тожикистон ва Туркманистонларда хам қуроллик хужумлар қилиши мумкин. Қилғилиқни ўзлари қилишиб бошқа бегунох одамларни жавобгар қилишга хам уста бўлиб кетишган.\n1998 йил 3 сентябр куни кўчада кетаётган пайтимда Шароб Умаров бошчилигида бир гурух (тўрт киши) террорга қарши кураш бўлими ходимлари мени куч билан машинага тиқиб олиб кетишди, Ички Ишлар Вазирлиги (ИИВ) ертўласига олиб боришиб 15 кун қийноққа солишди. Наркотикни зиммамга юклашиб 3 йилга озодликдан махрум қилишди.\nУ ерга олиб боришган кунида корейс миллатига мансуб (кейинчалик малум бўлишича вазирликнинг коррупция ва терроризмга қарши кураш бўлими бошлиғи Иля Пягай экан) шахс менга юзланиб соф ўзбек тилида, бир хафтада бу ердан 6 та сенга ўхшаганни ўлиги чиқди, хеч ким бизни нега ўлдирдинг деб сўроқ қилолмайди, ё сайрайсан ё ўласан деб чиқиб кетди ва сўроқ ва қийноқлар бошланди.\nНечта соқол қўйган одамни биласан?\nАрабчани ўргатган устозинг ким?\nОбид қори Назаровни кўрганмисан?\nУнинг амру маруфларини тинглаганмисан?\nТолиб Ёқубов билан қандай алоқанг бор?\nЁқубов билан охирги марта қачон учрашгансан?\nНималар хақида гаплашгансилар?\nЁқубов пулни қаердан олади?\nЁқубовга қарши кўрсатма берсанг қўйиб юборамиз ва х.з.лар.\nАмниция қўлланиб 1999 йилда озодликка чиқдим ва прокуротура ва милиция ходимлрининг хар хил дўқ пўписалари ва тазйиқлари остида яшашга тўғри келди.Кунларнинг бирида Зарбдор Ички Ишлар Бошқармаси (ИИБ) бошлиғи ёрдамчиси Исмоил Шокиров ва жиноят қидирув бўлими ходими Бахтиёр Азимов иккиси мени мен яшаб турган Бўстон шахарчаси милиция бўлимига чақиртиришди ва хар иккиси бирданига бир хафта муддат ичида Бўстон шахарчасидан кўчиб кетмасам мени изсиз йўқ қилиб юборишларини айтишди. Яна бир гал учаска нозир милиция лейтенанти Дилшод Орифжонов маст холда уйимга келиб эрингни топиб берасан деб хотинимни урган ва масжидда номоз ўқишни бас қилсин, бошлик ёрдамчиси Рустам Мустафоқуловга учрашсин деб хат қолдириб кетибди. Мустафоқуловни қабулига борсам чойхонада экан кутиб тар деди. Икки соатлар чамаси кутишга тўғи келди ва нихоят Мустафоқулов маст холда, зўр бериб оёғида аранг турган холда чойхонадан чиқиб келди ва менга қараб сенларни ундоқ қилиш керак мундоқ қилиш керак дея вайсай кетди. Ахволини кўриб ичимда шер бўлиб қолибсанку халқ посбони дея кулдим. Кулганим ёқмади шекилли хайқириб ёқамдан бўғиб хақорат қила кетди. Кўп ўтмай яна бир ИИББ янги ўринбосари чақиртирди бориб участка нозири Орифжоновнинг хатти харакатларидан шикоят қилгандим ўрнидан туриб келиб кўкрагимга бир муштлади ва мен ўз ходимимга ишонаман кўп вайсама деди. Бундай зўровонликлардан зада бўлдим.\nБир бошга бир ўлим, буларни зўровонлигига чидаб яшагандан уларга қарши курашиб ўлган афзал деган қатъий фикрга келдим ва 2000 йилда ЎИХЖнинг Зарбдор туман бўлими ташкил этдик ва мен шу ташкилотни раиси сифатида фаолиятимни бошладим.\nКунларнинг бирида Толиб ака билан сухбат милициянинг зўровонликлари хақида борди ва кўз ўнгимдаги қамоқхонадаги ва ундан кейинги милиция ходимларининг менга нисбатан қилган ноинсоний мунособотлари кўз ўнгимдан ўтиб нафратим шу даражада ошдики, қўлимга қурол тушса нечта ўқи бўлса шунча миицияни отиб ташлардим деганимни биламан Толиб Ёқубов шунчалик дарғазаб бўлдики у холатини тушинтиришга тил ожизлик қилади. Бир оздан сўнг жахлидан тушгандан сўнг менга анча насихат қилиб тушунтириш берди ва бундай ёвуз ниятдан қайта олмайдиган бўлсам Инсон Ҳуқуқлари Жамиятидан чиқишимни, акс халда Жамият шанига футур етиши ва жамият аъзоларига хам оғир бўлиши мумкинлигини уқтирди. Шундан кейин жамият шанини ўйлаб, ўзимни хар қандай вазиятда хам, тўғри ва холис муомалада бўлишни шиор қилиб олдим.\nЎша кезларда ЎИҲЖ раиси Абдурахим Пўлатовнинг укаси Абдуманноб Пўлатов эди. Толиб Ёқубов жамиятнинг бош котиби эди.\n2001 йил октябрда ЎИҲЖнинг навбатдаги 3 курултойида А.Пўлатов Америка фуқаролигини қабул қилганлиги инобатга олиниб, 4 киши жамият раислигига овозга қўйилди ва яширин овоз бериш йўли билан кўпчилик овозга эга бўлган Толиб Ёқубов жамият раиси этиб сайланди.\nАбдуманноб Пўлатов фахрий раис сифатида қолдиришга қарор қилинди.\n2003 йил март ойида “Бирлик” халқ харакати Жиззах вилоят кенгаши раиси этиб сайландим.\nШу йилнинг август ойида Қўқон шахрида “Бирлик” халқ харакати қурултойи ўтказилди ва БИРЛИК халқ харакати партияси деб юритишга қарор қилинди ва “Бирлик” халқ харакати партияси Жиззах вилоят кенгаши раиси сифатида фаолият юрита бошладим. 2003 йил ноябр ойида эса мени ташаббусим ва журналист Улугбек Хайдаровнинг моддий кўмаги билан Хуқуқ Химоячилари Ассосиацияси тузилди ва ёпик овоз бериш йўли билан мен кўпроқ овозга эга бўлганим учун ассоциация раиси этиб сайландим. Бошқаларга нисбатан ортиқ бир овозга эга бўлишим рахматлик Пўлат Пардаевни менга балган хайрихохлиги самараси эди. Бундай ташаббус билан чиқишимга асосан Хюман Райтс Вотч (HRW)нинг Ўзбекистондаги ваколатхонаси ходимаси Умида Ниязова бўлган эди. Чунки унга мурожаат қилиб нега HRWнинг бўлимини Наманганда ва Самарқандда очиш мумкану Жиззахда очиш мумкин эмас деганимда Жиззахлик Ҳуқуқ химоячилари бирлашиб талаб қўйсаларинг эхтимол инобатга олинар деганди. Шундан келиб чиқиб Ассоциация тузиш кун тартибига чиққанди.\nАссоциация таркибига қуйидаги ташкилотларнинг вилоят бўлимлари бирикдилар:\nЎзбекистон Инсон Хуқуқлари Жамияти.\nЎзбекистонда Шахс Хуқуқларини Химоя Қилиш Қўмитаси.\nУзбекистан "ЭЗГУЛИК" Инсон Хуқуқлари Жамияти.\nУзбекистан "ОЗОД АЁЛ" Инсон Хуқуқлари Жамияти.\nЎзбекистонда Узвий Хуқуқлари Химоялаш(Мазлум) ташкилоти.\nЎзбекистон Инсон Хуқуқлари Мустақил Ташкилоти.\n"ХИМОЯ" адвокатлик бюроси.\nАссоциацияни тузишдан мақсад HRWнинг Жиззах бўлимини очишни талаб қилиш, хукук химояси билан шугулланаётган вилоят ташкилотларининг сонини 10 тага етказиш ва уларнинг районларда бўлимларини очиш, яни вилоятда бундай ташкилотлар сонини 100 дан ошириш, нохақликка йўлиққан фуқаролару фермерларни химоя қилиш, вилоятдаги вазиятни тўлиқ анализ килиш ва вазиятни ўнглаш учун ўз таклиф мулохозаларимизни хокимларга киритиш эди. Хар 15 кунда Ассоциация йиғилишини ўтказиш жорий этилди ва 9 мартта йигилиш ўтказилди. Моддий етишмовчилик сабаб хамма қатнаша олмаганлиги учун йиғилиш ўтказиш тўхтаб қолди. Вазиятни ўрганиш оқибатида бир қанча фуқаролар ва фермерларнинг хуқуқлари судларда химоя қилинди. Йиғилишларимизни бирида Жиззах туман фермерлари ташриф буюришди ва вилоят хокими Убайдулло Ёмонқуловнинг фермерларга рисбатан куч ишлататиши ва ёппасига фермерлардан ерни тортиб олаётганлигидан шикоят қилишиб ариза беришди.\nАссоциация қарорига асосан хуқуқ химоячилари томонидан вилоят хокими У.Ёмонқуловнинг зўровонлигига карши, вилоят хокимлиги биноси қаршисида пикет(норозилик намойиши) ўтказилди ва пикет 20 минутлар вақт ўтгандан кейин куч ишлатиб тарқатилиб юборилди. Вилоят хокимининг фермерларга нисбатан зўровонлигига карши Тошкентда “Озод Дехқонлар” парияси офисида прессконференция ташкиллаштирдик. Убайдулло Ёмонқулов хакида интернет сахифасида “Қутурган хоким” сарлавхаси билан мақола хам чоп этилди. Бизга ариза билан мурожаат қилувчи фермерлар сони кун сайин кўпаяверди ва охир оқибат фермерлардан якка тартибда эмас, умумий тартибда ариза ола бошладик. Фермерлар хуқуқини химоя қилиб, туман хокимларига нисбатан жиноят иши очишларини талаб қилиб судга ва прокуротурага даво аризалари кирита бошладик. Бундай иш юритишимиз туман хокимларининг ер сотиб пул ишлашларига қарши қаттиқ зарба бўлди. Хокимлар фаолиятимиздан норози бўлиб бош вазир Шавкат Мирзияевга шикоят қила бошлашган. Мен яшаб турган Зарбдор тумани ИИБ бошлиғи милиция подполковниги Мухтор Мирзияев бош вазир Шавкат Мирзияевни укаси бўлганлиги ва Зарбдор туман хокими Ўскан Азимовни бош вазир Шавкат Мирзияевни шахсан ўзи хокимлик лавозимига қўйганлиги (албатта пора эвазига) бош вазирни бу ишга аралашишга мажбур қилган хар қалай. 2004 йил 13феврал куни бош вазир Шавкат Мирзияев жаноблари Жиззах вилоятига ташриф буюрган ва Вилоят Ички Ишлар Бошқармаси (ВИИБ), Миллий Хафсизлик Хизмати(МХХ), прокуротура ходимлари ва хокимларни йиғиб менга нисбатан чора қўллашларига топшириқ берган, яни бир кишини йўлдан олиб ташлай олмасанглар нима қилиб ўтирибсанлар баринг курсини эгаллабдеган гаплар хам айтилган йиғилганларга қарата. Шанба Якшанба дам олиш кунлари ўтгач 2004 йил 16 феврал душанба куни эрталаб бир гурух (адашмасам 8 киши) ИИБ ходимлари уйимга келиб тинтув ўтказиш тўғрисида мухрсиз бир қоғозни кўрсатиб прокурор қарори дейишди. Мухрсиз қоғоз хужжат хисобланмайди дедим. Улар прокурор имзоси бор хисоб ўзи жавоб беради дейшиб туриб олишди. Кейин мен қарор нимага асосан чиқарилганлигини кўрсатишини талаб қилиб қатъий турганимдан кейин, менга, мен яшаб турган Бўстон шахарчаси фуқаролар йиғини раиси Қувондиқ Абдураззоқовни шикоят аризасини кўрсатишди ва уйда тинтув ўтказишни бошлаб юборишди. Уйдан хеч нарса топишмади ва уй дан 100 одимча наридаги қаровсиз холда турган товуқхонани текширишди ва 16мм колибрли ов милтиғи, 12мм колибрли 4 дона патрон, оз миқдорда кўкнори(наркотик) моддаси ва 6 дона «Ал - вай» деган арабча журнал топишиб икки қўшнимни гувох қилиб видео тасвирга олишди. Ов милтиғини қўриб хайратландим ва қўшниларимга чиқинглар хозир бомба хам қўйишган бўлса оламан деб портлаб ўлар булар дедим. Йўқ харқалай бомба чиқмади. Мени қамашди. (давоми бор)\nПросмотров: 1781 | Добавил: himoyachi | Рейтинг: 4.5/2


Ўзбекистонда Khan Academy платформасини маҳаллийлаштириш учун 50 минг евродан ортиқ маблағ йиғилди - Daryo\n12:56, 16.05.2019 9708\nЎзбекистонда Khan Academy платформасини маҳаллийлаштириш учун 50 минг евродан ортиқ маблағ йиғилди\nЯқинда Khan Academy электрон платформасини ўзбекчалаштиришга оид Вазирлар Маҳкамаси қарори лойиҳаси эълон қилинган эди.\nKhan Academy 2008 йил АҚШда ташкил қилинган бепул онлайн ўқув платформаси бўлиб, бугунги кунда 31 тилда фаолият юритади:\nСўнгги олти ойдан буён уни ўзбек тилига ҳам таржима қилиш ишлари бошланди. Бунинг учун «Билим онлайн» нодавлат-нотижорат таълим ташкилоти тузилди. Бу ташкилот ўз номи билан нотижорий ташкилот саналади.\nБу лойиҳани ишга тушириш учун Европа тикланиш ва тараққиёт банки 50 минг АҚШ доллари миқдорида грант ажратган. Бироқ ушбу грант ажратилишининг бир бир шарти бор эди: ташкилот бу грантни олиши учун белгиланган муддатда яна шунча миқдорда, яъни $50 минг халқдан хайрия ёрдамида пул тўплаши керак эди. Шундагина халқаро ташкилот ўз грантини ажратади.\nЛойиҳа вакилларининг «Дарё»га маълум қилишича, жамоа Khan Academy платформасини маҳаллийлаштириш лойиҳасининг кейинги босқичи учун керакли миқдордаги маблағни йиғишга муваффақ бўлди. Хайрия акцияси ЙТТБдан (Европа тикланиш ва тараққиёт банки) грант олиш учун амалга оширилди. Банк грантни «матчинг фундс» шарти билан таклиф қилган, яъни маълум бир шартлар бажарилганда, бошқа манбалардан йиғилган маблағга тенг маблағ ЙТТБ томонидан берилади.\n«Ўзбекистоннинг турли вилоят ва шаҳарларида истиқомат қилувчи оддий фуқароларимиз билан бирга хорижий давлатларда яшайдиган юртдошларимиз, ҳатто Ўзбекистонга ҳеч қандай алоқаси бўлмаган одамлар ҳам лойиҳани қўллаб-қувватлашди. Мамлакатимиз бизнесменлари ҳам улкан ҳисса қўшишди, улардан кўпчилиги савоб умидида номи ошкор этилмаслигини хоҳлашди. Бундан ташқари, хайрия акциясига Ўзбекистон ва чет эл талабалари ҳам қўшилди», — дейилади хабарда.\nМаблағ йиғишга маъсул бўлган «Khan Academy Ўзбек» жамоаси Лондон шаҳрида лойиҳани маҳаллийлаштириш ғоясини тарғибот қилиш ҳамда бевосита маблағ йиғиш мақсадида бир қатор тадбирлар ташкил этди.\nХайриялар барча қитъалардан, кўплаб мамлакатлардан келиб, жами хайрия қилганлар сони 720 кишидан ошди. 2019 йил 7 майда тўпланган маблағ 50 000 евродан ошди.\nГрант бериш шартига кўра шу суммага тенг маблағ ЕТТБ томонидан, тақдим этилган барча ҳужжатлар тасдиқлангандан кейин берилиши кутилмоқда.\n«Ушбу лойиҳа халқимиз давлат тилидаги қўшимча таълим манбалари ривожига нафақат маънавий, балки моддий жиҳатдан ҳам ёрдам беришга тайёр эканини исботлади», — дейилади хабарда.\nМаълумки, лойиҳа 2019 йилнинг 25 январида, «Билим онлайн» ННТ рўйхатдан ўтиши билан бошланган. Жамғарилган маблағ туфайли лойиҳанинг амалга оширилиши тезлашади. Марказий Осиёда биринчи йирик нодавлат таълим технологиялари лойиҳаси бўлган «Khan Academy Ўзбек» Ўзбекистон Республикаси халқ таълими вазирлиги томонидан ҳам қўллаб-қувватланмоқда.\n«Билдирилган ишонч ва лойиҳанинг аҳамиятини эътиборга олган ҳолда биз маблағдан фойдаланиш самарали ва шаффоф бўлишига жиддий эътибор қаратамиз. Шу муносабат билан қуйидагилар ишлаб чиқилади:\n1) пул маблағларидан фойдаланишни тасдиқлаш тартиби;\n2) ички аудит тўғрисидаги низом;\n3) маблағлардан фойдаланиш бўйича ҳисобот тизими. Шу билан бирга, бизнинг сайтимизда ва Facebook саҳифамизда ойлик ҳисобот чоп этиб борилади», — дейилади хабарда.\n09:25, 30.03.2020 309972\n19:56, 05.04.2020 277397\n18:59, 31.03.2020 271069\n23:58 Бугун 20992\n23:47 Бугун 44448\n23:37 Бугун 5947\n23:28 Бугун 4047\n23:48, 05.06.2020 174744\n22:28, 05.06.2020 140167\n23:54, 04.06.2020 132860\n07:45 Бугун 121481


British Airways авиакомпанияси компьютердаги глобал бузилиш сабаб Буюк Британия ва Европанинг энг йирик аэропорти Ҳитроу ва йўловчиларга хизмат кўрсатиш бўйича Лондоннинг иккинчи йирик аэропорти Гэтвикдан маҳаллий вақт бўйича соат 18:00 гача барча парвозларни бекор қилди.\n"Электрон технологиялар тизимлари ишида йирик бузилиш рўй берди, ҳамда бу бизнинг бутун дунё бўйлаб ҳаво амалиётларимизда жуда жиддий ўзгаришларга олиб келди", - дея хабар берди Британиянинг энг йирик авиаташувчиси расмий вакили.\nШу билан бирга, авиакомпанияда ўз компьютер тизимига киберҳужумлар рўй берганини рад этишган. "Бу киберҳужумлар эканига далиллар йўқ", - дея таъкидлаб ўтишди British Airways’да.\nАвиакомпания юз берган вазиятда йўловчиларга Ҳитроу ва Гэтвикка парвозларнинг кўрсатилган тикланиш вақтига қадар бормасликни тавсия қилди. "Ҳитроу ва Гэтвикдаги терминаллар жуда тўлиб кетган, ҳамда биз ушбу аэропортлардаги барча парвозларни Британия вақти бўйича кечки соат 6 га қадар бекор қилдик", - дейилади авиакомпания баёнотида.\n19:06 / 01.07.2017


Куйдирги боис чегарада ветеринар назорат кучайтирилган - BBC News O'zbek\nКуйдирги боис чегарада ветеринар назорат кучайтирилган\nЎзбекистон расмийлари Қозоғистонда куйдирги ҳолатлари аниқлангани муносабати билан Ўзбек-Қозоқ чегарасида ветеринария назоратини кучайтирганларини айтмоқдалар.\nҚозоғистон расмийлари июн ойи ўрталарида Қарағанда вилоятида 8 инсон куйдиргини юқтиргани, уларнинг икки нафари ҳаётдан кўз юмганини тасдиқлаганлар.\n19-20 июнь кунлари Қарағанда вилоятининг "Эркиндик" қишлоғининг 9 яшовчиси куйдирги хасталигини юқтирган деган гумон билан шифохонага ётқизилганлар.\nУлар орасида 10 ёшли бола ҳам бўлган.\nИюн ойи бошида Олма-Ота вилоятининг Қирбулоқ туманида ҳам уч куйдирги ҳолати аниқлангани ҳақида Олма-Ота вилояти Соғликни сақлаш бошқармаси 5 июл куни хабар тарқатган.\nЎзбекистон тиббиёт расмийлари Қозоғистоннинг Ўзбекистонга қўшни Жанубий Қозоғистон вилоятида ҳам инсонларнинг ҳалокатли касалликни юқтиргани ҳақидаги хабарлар тарқалгани ортидан икки мамлакат чегарасида назоратни кучайтиришга қарор қилганларини айтганлар.\nЎзбекистоннинг ўзида ҳам куйдирги ҳолатлари аниқлангани ҳақидаги хабарлар тарқалган.\nШундай хабарлардан бири Тошкент шаҳрининг Учтепа туман юқумли касалликлар шифохонаси билан боғлиқ бўлган.\nБи-би-си билан суҳбатда шифохона навбатчи врачи ётқизилган аёл куйдиргини юқтирган деб гумон қилингани, бироқ бу гумон тасдиқланмаганини айтган.\n"Текширишлар шуни кўрсатдики, бемор аёлдаги касаллик куйдирги эмас, сарамас касаллиги эканлиги аниқланди. Беморнинг куйдирги касаллиги билан оғригани ҳақида тахминлар бутунлай тарқалди", деб айтди шифокор Би-би-сига.\n( Сарамас -тери, шиллиқ пардалар ва тери лимфа томирларининг яллиғланиши, ўткир юқумли касаллик )\nБироқ ижтимоий тармоқларда турли ваҳимали суратлар тарқалган.\nБи-би-сига юборилган бир хабарда айтилишича, 1 июл куни Бош вазир Шавкат Мирзиёев шахсан вазирликда мажлис ўтказган ва куйдирги олдини олиш бўйича топшириқлар берган.\nАйни пайтда Тошкентда мол гўшти билан савдо қиладиган дўконлар, озиқ-овқат шохобчалари текширилаётгани айтилмоқда.\nКуйдирги – ўта хавфли юқумли касалликлар гуруҳига кирувчи, одамлар учун ҳам, ҳайвонлар учун ҳам бирдек хатарли бўлган хасталик ҳисобланади.\nКасалликнинг манбаи асосан касалланган уй ҳайвонлари – қорамол, от, қўй, туя, эчки ва чўчқа ҳисобланади.\n"Тошкентда куйдирги тарқалгани ёлғон"ми?\nБош вазир Масимов куйдиргини "ўз назоратига олди"\nҚирғизист оннинг Ўзбекистонга қўшни минтақаларида куйдирги қайд этилган


by Admin on Tue Oct 31, 2017 6:16 am\nҚуйида кўтариладиган масала ўта жиддий сиёсий масаладир.\nМасаланинг ўта жиддийлиги унинг айнан сиёсий эканлигида.\nМаълумки барча ривожланган давлатларда давлат сиёсати, оддийроқ қилиб айтадиган Давлат Сиёсатининг Тегирмони асосан Икки куч ёрдамида айлантирилади.\nФараз қилингки бир Тегирмон бор. Унинг донларни майдалаб эзадиган улкан толқон тоши бир устунга маҳкамланган.\nУстун ва толқон тошни айлантириш учун унга бақувват бир горизонтал елка ролини бажарувчи бир хода маҳкамланган.\nАна шу ходага боғланган икки от тегирмоннинг толқон тошини айлантиришади.\nАна шу отлардан бири Ҳокимиятнинг оти, Иккинчиси эса Мухолифатнинг отидир.\nТегирмонни айлантиришнинг оғирлиги гоҳида бир отнинг елкасига, гоҳида эса иккинчи отнинг елкасига навбатма навбат тушиб туради.\nХўш, энди фараз қилингки, тегирмончи тегирмон тошини айлантиришнинг ана шу оддий олтин қоидасини тушунмай, тошни фақат бир от билан айлантириб турса унинг иши нақадар самарали бўлади?\nАлбатта бундай ҳолатда тегирмоннинг самараси кескин паст бўлади.\nХудди ана шу сабаб туфайли мухолифати тақиқланган диктатура давлатларида жамиятнинг ривожланиши ҳамиша дунё давлатлари орасида энг ортда судралиб юради.\nБунга мисоллар: Куба, Шимолий Корея, Бирма, Зимбабве, Туркманистон, Ўзбекистон, Беларусь каби ўнлаб давлатлардир.\nАна шу камчиликни бартараф қилиш учун Ўзбекистоннинг мухолифат кучлари 1988 йилда Бирлик халқ ҳаракатини туздилар ва мен ҳам кўпчилик биродарлар қатори ана шу ҳаракатнинг сафларида туриб 4 йил очиқ фаолият олиб бордим.\nАммо 1992 йил менинг мухолифат сафларидаги фаолиятим энг кучайган пайтда, худди ўзининг энг баланд парвозларидан бири пайтида уриб туширилган бургут каби мени ҳам сиёсатдаги юксак парвозларимдан бирида уриб туширишди.\nЎша пайтларда мен Бирликнинг Тошкент вилояти кенгашининг раиси, Ҳаракат Марказий Кенгашининг аъзоси, Ўзбекистон Озод Деҳқонлар партиясининг котиби ва ниҳоят "Миллий Мажлис" Жамоатчилик Парламентининг ташаббускори ва унинг Ташкилий Қўмитасининг фаол аъзоси эдим.\nАйнан 1992 йил Каримов Ҳукумати мухолифатга қарши кескин кураш, аниқроғи қатағон сиёсатини бошлади, мен каби кўплаб фаоллар қамоқларга олиндилар, бировлар калтакланди, бошқалар қатағондан аранг қочиб қутилишди.\nЎшандан бери орадан мана чорак аср ўтди, диктатор ўлиб кетди.\nҲокимиятга янги президент, Шавкат Мирзиёев келди. Инсонларда , шу жумладан мухолифат вакилларида ҳам, қандайдир бир янгича ҳаёт, оз бўлсада сиёсий эркинликларга йўл очилармикин деган умидлар пайдо бўла бошлади.\nАммо не учундир мана, орадан бир йил ўтган бўлишига қарамасдан сиёсий масалаларда мамлакатда бирор ўзгаришлар кўринмаяпти.\nБалки янги президентга янгича сиёсат олиб боришга кўп масалаларда қийинчиликлар туғилаётгандир?\nШундай бўлаётгани аниқ, чунки жаноб Мирзиёев эски тузум, Каримов ҳукуматида 10 йилдан кўпроқ иқтидорга бўлган, оғир вазифалардан бири бўлмиш Бош вазирлик лавозимида ишлаб келган бир инсондир.\nШу учун бу одамга бирдагина янгича сиёсат олиб бориш осон эмас, эски мактабнинг таьсири ҳали ҳам жуда кучли...\nАммо янги президентга дунёдаги ривожланган давлатлар сиёсатини ўрганиш, давлат сиёсати Тегирмонини қандай айлантириш, ундаги икки отнинг мўҳим ролини чуқур тушуниш ва ўрганишга ҳеч нарса тўсқинлик қилаётгани йўқку.\nНега ана шу масалаларда Ўзбекистон жамиятида, Радио, ТВ ва бошқа форумларда очиқ сўҳбатлар, мухолифат вакиллари билан бирор марта бўлсин очиқ мулоқотлар ўтказилмаяпти?\nҚонунлар, уларнинг назорати, бажарилиши ва мухолифат ҳақида\nby Admin on Mon Dec 11, 2017 6:24 am\nПрезидентнинг 2 улкан хатолари\nby Admin on Wed Dec 20, 2017 3:41 am\nПрезидентнинг мухолифат б-н мулоқот қилиш ва сиёсий ислоҳотларга йўл очиш истаги умуман йўқлиги кеча ошкор бўлди.Бу сиёсий хатодир!\nБир давлат раҳбарининг Сиёсий Ислоҳотлар нақадар мўҳим эканлигини тушунмаслиги нафақат унинг ўзи учун балки бутун бошли бир учун халқнинг улкан фожеадир!\nДавлат раҳбарининг халқнинг энг илғор кучлари бўлган Мухолифатни инкор қилиши бу гулларни Қуёш нуридан тўсиш, экинларга сув бермаслик, қудратли Армиянинг энг кучли сардорларидан воз кечиш демакдир ёки инсонга нафас олишга имкон бермаслик билан баробар.\nПрезиднтнинг бу хатолари нега айнан кеча ошкор бўлди?\nБунинг сабаби шундаки, кеча мен Президентнинг Виртуал Қабулхнасига ёзган бир мўҳим сиёсий мазмундаги мактубимга жавоб олдим.\n4 ой кутилган жавобни ўқир эканман мен Президнтга ҳам, унинг Виртуал Қабулхонасида ишлайдиган ходимларга ҳам ич - ичимдан ачиниб кетдим.\nУларга ачинишимни сабаби - уларнинг сиёсий масалалардаги ўта саводсизлиги, мактубни ўқиган ва кейин унга жавоб ёзган одамларнинг оддий саводсизлиги ва бефаросатлигидир.\nАхир ачиниб кетасанда, қачонки давлат раҳбарининг қабулхонасида ана шундай саводсиз ва бефаросат одамлар савлат тўкиб ўтирса, президент номидан иш олиб борса!\nҚуйида мен улар ёзган жавобни келтираман.\nМени уларга ёзган мактубим ва уларнинг жавоби ҳақидаги фикрларимни тез кунлар ичида махсус Видеолавҳа шаклида Фейсбокка қўяман.\nҲозирча эса улар саводсизларча ёзган жавоб мактубини ўқиб ўзингиз фикрлаб туринг.\nШ.А.Эгамбердиев деган 1нчи даражали юрист, Самарқанд вилояти прокуратурасининг катта прокурори бўлмиш одам бундай жиддий мактубларни ўқишдан олдин энг аввало ўзининг ўзбек тили бўйича маълумотини қайта ўрганиши лозим.\nМенинг исми шарифимни тўғри ёза олмаганлиги, "шахс" ўрнига "шах" деб ёзиши, қандайдир "айбдор шахларга нисбатан чора кўришни сўраб ёзган" мактубимни гуёки кўриб чиққан эмиш.\nУ ҳатто мен нима сабабдан мактубимда онамнинг телефон рақамларини қолдирганимни ҳам тушунмаган.\nБунга сабаб шуки агар сиз Президент қабулхонасига мурожаат қиладиган бўлсангиз албатта Ватанда яшашинги ва у ердаги телефон рақаминги ва уй адресингизни қолдиришингиз шарт.\nАкс ҳолда сизнинг Мурожаатингиз қабул қилинмайди!\nАна шу ерда нафақат Эгамбердиев каби катта прокурор балки Тошкентда, Президент Қабулхонасида ўтирган мулозимлар ҳам оддий хатоларга йўқ қўйишган. Улар ҳатто менинг мактубимнинг асосий мазмунига эътибор ҳам беришмаган.\nАммо уларнинг энг жиддий хатоси шундаки чет элларда яшаб ва ишлаб юрган миллионлаб ўзбекистонликлар Президент Қабулхонасига тўғридан тўғри мурожаат қилиш ҳуқуқидан маҳрум қилинганлар. Яьни улар ўзларининг чет элдаги адреслари ва телефон рақамларини қолдириш орқали у Қабулхонага мурожаат қила олмайдилар. Сиз албатта Ўзбекистондаги бирор адрес ва бирор телефон рақамиини қолдирсангизгина мурожаатингиз қабул қилинади.\nRe: Ўзбекистон Президенти мухолифат вакиллари билан мулоқотга тайёрми?


Йиқилган балиқ, хаёлга келмаган мажнунтол ва денгизга қараб ёлғиз ўтирган одам… | Мулоҳаза қила оладиганлар учун.\nЙиқилган балиқ, хаёлга келмаган мажнунтол ва денгизга қараб ёлғиз ўтирган одам…\nСентябрь 30, 2016 mulohaza Иқтибос\nЯпон адабиёти. Танка, хокку (хайку) деб аталмиш бадиий кашфиётлар. Рюноскэ Акутагава, Ясунари Кавабата, Кобо Абэ сингари сўз усталари. Ўзига хос, мутлақо фавқулодда экспериментлар. Синчи-адабиётшуносларнинг анча-мунчасини боши берк кўчага киритиб қўядиган ғоя, фикрлар. Воқеликка, сўзга бўлган янгича ёндашув. Сара киноларга ёрқин мавзуларни берган улкан асарлар.\nҚуйида катта сўз санъаткори – Кобо Абэнинг адабиёт оламида ўзига хос воқеа саналган “Яшик-одам” романидан парчаларни эътиборингизга ҳавола қилмоқдамиз. Асарнинг асосий ғояси шахс ва жамият ўртасидаги муносабат, зиддиятни бадиий тадқиқ қилишдан иборат. Шунингдек, романдаги етакчи ғоялардан яна бири — инсонни ёлғизлик ва маҳдудликдан гўзал ҳаётгина қутқара олиши мумкин.\nРоман тўлиғича рамзий асосга қурилган. Ундаги яшик ва сохтабалиқ, фотоаппарат ва милтиқ, врач ҳамда “ёзаётган мен билан қайд қилаётган мен” – барча-барчаси мажозий маънога, тагмаънога эга. Абэни ўқиб, дунёни шундай кўриш ҳам мумкин экан-да, деган ўйга борасиз ва ўзингиз ҳам билиб-билмай барча воқеа-ҳодисадан тортиб оддий буюмгача, “тафтиш” қилишни бошлайсиз…\nҚани энди кўзи кўзимга тушганда пинагини бузмайдиган одамни бир кўрсам!\nЯшик ясаш қийин эмас. Бунинг учун бир соат ҳам вақт кетмайди. Уни кийиш ва яшик-одамга айланиш учун эса – анча-мунча жасорат лозим. Одам боласи кўримсиз, оддий картон яшикни кийиб кўчага чиқдими, тамом – ўша дақиқадан бошлаб, яшик ҳам, одам ҳам йўқолади, мутлақо янги мавжудот пайдо бўлади. Яшик-одам жиркантириш, нафрат уйғотиш оғуси билан заҳарланган бўлади. Маълум даражада томошахоналар лавҳасида тасвирланган айиқ-эркак ва илон-аёл ҳам ана шундай оғу билан заҳарланган. Аммо томошахонага кириш пулини тўлаган заҳотингиз бу оғу бир қадар ўз кучини йўқотади.\nАгар одам ярим кечада кўзойнак тақса ёки юзини ниқоб остига яширса, билки, кўнглида бирор ёмон ўйи бор ёки азбаройи ўзи қўрққанидан шундай қилади – буни бошқача изоҳлаб бўлмайди.\nЁмғир эрталабдан бери ёғиб турибди, кечки қоп-қора осмон қарийб ергача осилиб тушган этагини зўрға судрайди.\nЎзи шунақа бўлади: йўл чеккасидаги ялтироқ нарсани кўриб, беихтиёр тўхтайсан… Синиқ шиша парчаси бир чақага ҳам арзимаслигини фаҳмлаб турасан, аммо барибир, шишага тушиб жилваланган нур унга ҳайратомуз бир жозиба бахш этади.\nТабиийки, умидим йўқ эмас, аммо бу шу қадар тутқич бермас умидки, уни ҳар қандай энг сезгир анализатор ҳам пайқай олмайди.\nЯнги персонаж пайдо бўлиши муносабати билан тахминлар ўзгаради.\nМабодо вақт тўхтаса, табиийки, сабаб-оқибат муносабатлари бузилади, ана ўшанда, сен ҳеч қандай жазодан қўрқмай, энг беҳаё хатти-ҳаракатлар қилишинг мумкин.\nРивоятда нақл қилинишича, кимки ана шу чиғаноқ ўтни ҳидласа, тушида балиққа айланиб қолар эмиш. Менимча, бу ёлғон, аммо ҳақиқат ҳам йўқ эмас. Чиғаноқ ўт шўрхок, сернам тупроқни яхши кўради, хусусан, денгиз соҳилларида яйраб ўсади, мана шунинг учун ҳам бу ривоят пайдо бўлган, бунинг ҳеч ажабланадиган жойи йўқ. Шунга кўра, бу гиёҳ гулининг чангидаги алколоидлар бош айланишига ўхшаш енгил беҳудлик қўзғатади, айни пайтда, нафас йўли ва шиллиқ пардани қитиқлайди. Бу эса, афтидан, одамда худди сувга шўнғиган пайтдагига ўхшаш сезги уйғотади, деган нуқтаи назар бор.\nУйқунинг ўзи қийин эмас, уйғониш қийин. Ростакам балиқ вақтни қандай ҳис қилади – номаълум, бироқ тушида балиқ бўлганлар учун вақт ўнгдагига нисбатан бутунлай бошқача ҳаракат қилади. Вақт ҳаракати тезлиги кескин камаяди – оддий сониялар кунларга, ҳафталарга айлангандек бўлиб туюлади.\nЕрнинг тортиш кучи билан боғлиқ барча тан изтироблари – ошқозондаги юк, бўйин ва энса қотиши, тизза бўғинларидаги оғриқ, оёқ шиши – сени бир зумда тарк этади-қўяди.\nТушида балиқ бўлган одамни вазнсизлик бамисоли майдек маст қилади.\nВақт имиллаб ҳаракат қилса, юрак чидаб бўлмас даражада сиқилади.\nЎзинг қизиққан нарсани токи қўлинг билан ушлаб кўрмас экансан, кўнглинг жойига тушмайди.\nМен балиқ йиқилганини ҳеч қачон эшитмаганман. Ҳатто ўлган балиқ ҳам сув юзида сузиб юради. Осмонда учиб юрган ҳаво шарига қараганда, балиқнинг йиқилиши қийинроқ. Балиқлар учун йиқилиш – аксилйиқилишдир.\nҲа, бундай усул ҳам бўлиши мумкин. Бу – пастга йиқилиш эмас, аксинча, осмонга йиқилиш, ҳавога чўкиш демакдир.\nҲар бир одам манзарадан ўзига керакли нарсаларни танлаб олади ва фақат ўшаларнигина кўради. Мисол учун, автобус бекатини жуда яхши тасаввур қилган ҳолда, унинг шундоқ ёнгинасида ўсиб турган бир неча мажнунтолни хаёлга ҳам келтирмаслик мумкин.\nМабодо у ёки бу нарсадан кун бўйи камида уч марта фойдаланмас экансан, ҳеч ачиниб ўтирмай, ундан воз кечиш лозим.\n…дунё қайнаётган қозонни эслатади. Бир сония ғафлатда қолдингми — тамом, қарабсанки, ҳатто ер куррасининг шакли ҳам ўзгариб кетган бўлади.\nСен ўзгарасан, сен билан бирга ташқи олам ҳам ўзгаради – бошқа ҳеч қандай ўзгаришлар мавжуд эмас. Бу ўзгаришлар шу қадар улканки, энг шов-шув кўтарадиган янгиликлар ҳам уларнинг олдида ип эшолмай қолади.\nОдам янгиликларни фақат кўнглини тинчитиш учунгина эшитади. Ларзага соладиган қандай янгиликни хабар қилмасинлар, агар одам уни эшитаётган бўлса, демак, у тирик – мана, гап нимада. Дунёнинг тугаганидан дарак берувчи сўнгги янгилик – чинакам даҳшатга соладиган янгиликдир. Уни эшитадиган ҳолатда бўлиш – ҳар бир одамнинг муқаддас орзуси.\nАлбатта, битта мен хунук эмасман – тўқсон тўққиз фоиз одамда қусур бор… Одамлар теварак-атрофдагиларнинг кўриш қобилияти яхши эмаслигига ва кўпинча чалғиб кўришларига умид боғлаганлари учун ҳам уларнинг нигоҳларига тоқат қилиб яшашга кўникиб кетганлар.\nБаъзилар эса, гўё мен ҳеч кимга очиқдан-очиқ тик қарамасам, улар ҳам менга тик қарашга ботинолмайдилар, деб бир умр ерга қараб яшайдилар. Шунинг учун ҳам бир замонларда жиноятчини эл ўртасида шармандаи шармисор қилганлар, бироқ бу ҳаддан ташқари шафқатсиз жазо эди, шу қадар шафқатсиз эдики, юксак маданият тараққиётига эришган жамият бунга барҳам берди.\nЯшириши лозим бўлган хунукликдан маҳрум одамларнинг кўзига бошқалардаги хунуклик кўринмайди.\nЭсингдами, бир куни сендан: тасаввур қилки, ер курраси ҳалокатга учрай-учрай деб турибди, энг сўнгги дақиқаларингни мен билан ўтказишга рози бўлармидинг, деб сўраган эдим. Сен эса: агар иложи бўлса, ёлғиз ўзим денгизга қараб ўтирардим, деб жавоб бергансан.\n…ҳар бир жонли мавжудот ўзининг аниқ белгиланган, хусусий майдонига эга ва у чегарасини бузиб ўтган тажовузкорга беихтиёр ҳужум қилиш учун доим шай туради.\nЁлғон ўзига ишонган одамни чалғитиб, ҳақиқатдан узоқлаштиради, тасаввур эса, аксинча, уни энг яқин йўл билан ҳақиқатга олиб келиши мумкин.\nЧамаси, инсоннинг руҳий азоблари ҳам жисмоний шикастлари сингари атрофдаги кишиларни жонидан тўйдириб юборадиган ҳоллар ҳам бўлади.\nАввало, теварак-атрофдаги нигоҳлардан ғайритабиий таъсирланиш – ўз ҳаётингни мураккаблаштириш демакдир.\nНигоҳлар сўзлашуви – хароб бўлиш жараёнида вужудга келадиган энг мукаммал ҳодисалардан биридир.\nБекзод ЎКТАМ тайёрлади.\nПредыдущая запись:Шавкат Мирзиёев — отасининг дуосини олган йигит (жонли ҳикоялар)Следующая запись: Хитойда боши ўзга сайёраликларникига ўхшаш одам яшаркан!!!


Юртбошимизнинг Олий Мажлисга Мурожаатномасида нафақат касалликни даволаш, балки унинг олдини олиш бош мақсадимиз эканлиги алоҳида қайд этилди. Бунинг учун қандай ишларни амалга оширишимизни белгилаб бердилар. Аҳолини, хусусан, қишлоқ жойларда патронаж қамрови сифатини янада яхшилаш ана шулардан биридир.\nТиббий патронаж хизмати инсон саломатлигини асраш, касалликларнинг олдини олиш ва халқимиз саломатлигини муҳофазалашда муҳим аҳамиятга эга. Патронажлар фаолияти талаб даражасида йўлга қўйилса, кўплаб тиббий-ижтимоий муаммоларни ҳал этиш, жумладан, она ва бола ўлимининг олдини олиш, касалликларни кескин камайтириш, жамиятда соғлом турмуш тарзини қарор топтиришда сезиларли натижаларга эришилади.\nЭндиликда патронаж ишларини уч босқичда амалга оширишга киришдик. Биринчи босқичда аҳоли ҳар олти ойда хатловдан ўтказилади. Унда аҳоли орасида патронаж кўмагига эҳтиёжманд қатлам аниқлаб олинади. Иккинчи босқичда патронаж ҳамшира, умумий амалиёт шифокори ва тор мутахассислар иштирокида аҳоли хонадонида мақсадли патронаж тадбирларини ташкил этамиз. Унда патронаж парваришга муҳтож ёлғиз қариялар, ногиронлар ва ўзгалар парваришига муҳтож шахслар, 1 ёшгача ва ногирон болалар, ҳомиладорлар, янги туққан оналар патронаж билан қамраб олинади. Мақсадли патронаж ҳар ҳафтада, белгиланган режа асосида ташкил этилади.\nУчинчи босқичдаги патронаж тадбирларини ташкил этишда бирламчи тиббий-санитария тизими ходимларига вилоят ва республика миқёсидаги даволаш муассасалари ва ихтисослашган илмий-амалий марказлар олимлари яқиндан кўмаклашишлари белгиланган. Бу тадбир эндиликда ҳар ойда ташкил этилиб, ушбу жараёнда сурункали касалликка чалинган, ихтисослашган тиббий кўмакка муҳтож беморларни қамраб оламиз. Беморларни касаллигига қараб амбулатор ёки стационар шароитда туман, вилоят ҳамда республика муассасаларида даволаш чоралари кўрилади. Бунинг учун тиббиёт бирлашмамизда янги тартибдаги патронаж ишларини уюшқоқлик билан ташкил этиш ва тизимли мониторинг қилувчи махсус ишчи гуруҳини шакллантирганмиз.\nПрезидентимиз раислигида ўтказилган тиббиёт тизимидаги ислоҳотлар ва истиқболдаги вазифаларга бағишланган видеоселектор йиғилишида, шунингдек, давлат раҳбарининг Қорақалпоғистон Республикасига ташрифи асносида тиббиёт ходимлари билан бўлиб ўтган учрашувларда соҳадаги долзарб масалаларга яна бир карра эътибор қаратилиб, патронаж хизматини манзилли йўлга қўйиш бўйича таклиф ва тавсиялар берилганди. Уларда олдимизга қўйилган вазифалар асосида иш олиб бораяпмиз.\nТуманимизда жами хатлов билан 30 минг киши қамраб олинган. 120 минг 600 нафар одамдан 120 минг 80 (99,5 фоиз) нафарини дастлабки «Ялпи хатлов»дан ўтказдик. Улардан 96 минг 815 (80,6 фоиз) нафари соғлом эканликлари аниқланган. Мақсадли патронажга 23 минг 94 (19,2 фоиз), мураккаб оғир ва ноаниқ беморлар эса 171 (0,1 фоиз) нафарни ташкил этди.\nМақсадли патронаж даврида тумандаги КТМП, ҚОП, ҚВП тиббиёт ходимлари, бириктирилган бўлим шифокор-ҳамширалари билан бирга вилоят Перенитал маркази малакали врачлари ҳам қатнашдилар. Патронаж давомида 23 минг 94 та контингентдан 1422 та муаммо аниқланиб, ўз жойида ҳал этилди. 13 нафар беморга республика мутахассислари кўриги учун тавсиялар бердик.\nБугунги кунда мавжуд 156 нафар патронаж ҳамширамиз тўлақонли фаолият юритишлари учун барча шарт-шароитларни яратиб берганмиз. Уларнинг ҳар бири ойига ўртача 144 та хонадонга кириши кўзда тутилган. Патронажларимизнинг ишларини доимий равишда мониторинг қилиб боришни йўлга қўйганмиз. Якунлар таҳлил этилиб, камчиликларни бартараф этиш, самарадорликни тағин ҳам ошириш, юқори натижаларга эришаётган ходимларимиз тажрибасини оммалаштириш амалий чоралари кўрилмоқда. Бу борада Нигора Маматова, Нилуфар Асқарова, Ирода Узоқова, Фарход Турғунов, Замира Саматова, Сайёра Хўжамова сингарилар зиммаларидаги юксак масъулиятни теран англаган ҳолда фаолият юритишиб, ҳамкасбларига ибрат бўлишмоқда.\nБир тасаввур қилиб кўринг: шифокор уйингизга келиб, юрак-қон босимини ўлчаяпти. Кейин, хонадондаги барча билан суҳбат қилиб, саволлар беради. Тўғри овқатланиш, мушак ва қон айланиши бўйича фойдали маслаҳатларни айтади. Касаллик хавфи юқори бўлган кишини эса зудлик билан поликлиникага мурожаат этишга ундаб, у ҳақда батафсил маълумотларни ёзиб олади. Айнан шундай тизим, яъни уйма-уй юриб аҳолини даволаш - патронаж усули ижобий натижалар бериши турган гап.\nтуман тиббиёт бирлашмасибош врачи.


Нима учун «octo»?\nТехник ёрдам +998 90 115 00 35\nСизнинг онлайн сотувларингиз кўпаяди\n«Ravnaq-Bank» электрон коммерция учун «octo» тўлов сервисини тақдим этади. Онлайн сотувлар қанчалик қулай эканини билиб олинг.\n«octo» – бу халқаро тўлов карталаридан фойдаланган ҳолда, веб-сайт ёки мобил илова орқали амалга оширилган онлайн-тўловларни қабул қилиш тўлов тизими.\n«octo» тўлов тизими маҳсулотлар ва хизматлар учун тўлов қабул қилишга ёрдам беради.\nСизнинг маҳсулот ва хизматларингизга дунёнинг барча харидорларига энг яхши тўлов усулини тақдим этинг\n«octo» тўлов сервиси сизнинг веб-сайт ёки мобил иловангизга мос тушишини текшириб кўринг, сизнинг мижозларингиз оддий тўловдан завқ олишсин.\n«octo» тўлов тизими - бу сотувдаги тезлик ва қулайлик\n«octo» тўлов тизими интернет-харид учун кенг ва қулай имкониятларни яратади. Сиз интернет дўкон, етказиб бериш сервиси, электрон коммерция платформаси яратасизми ёки меҳмонхона бизнесига эгамисиз, балки маҳсулотларингизни instagram ва facebook орқали сотарсиз, умуман фарқи йўқ, қулай интерфейс ва ажойиб функционал имкониятлар сизнинг мижозларингиз учун энг яхши маҳсулот яратиб беради. «octo» тўлов тизими орқали Ўзбекистонда ўз халқаро бизнесингизни йўлга қўйинг.\nМобил телефонингиздаги шахсий кабинетда ҳеч қандай тўсиқсиз назорат қила оласиз.\nТўловнинг турли усуллари\nСиз битта клик орқали энг оммабоп халқаро тўлов тизимида тўловларни қабул қилишингиз мумкин.\n«octo» тўлов тизими бизнесингиз учун ҳамкорлар рўйхатини доимий кенгайтириб боради.\nСизнинг веб-сайт ёки мобил иловангиз билан интеграциянинг қийинлигидан ташвишланманг. Қатор API-интерфейслар интеграция жараёнини соддалаштиради. help.octo.uz\nХавфсиз ва тўлиқ ҳимояланган\nБиз сизнинг хавфсизлингизга жиддий қараймиз. Тўлов усуллари ва хавфсизлик тизими PCI DSS талабларига жавоб беради.\nСизнинг веб-сайт ёки мобил иловангиз билан интеграциянинг қийинлигидан ташвишланманг. Қатор API-интерфейслар интеграция жараёнини соддалаштиради.\nНима у Octo?\n«octo» – бу хавфсиз ва 24/7 оддий тўлов тизими, сотув ташкилотлари ва хизмат турлари, меҳмонхоналар, авиа ва темирйўл ташувчиларига онлайн режимда ўз маҳсулотлари ва хизматларига пул тўлаш имконияти. Тўлов сервиси барча халқаро тизимларни қўллаб-қувватлайди: VISA, MasterCard, Maestro, МИР.\n«octo»? тўлов тизимига қандай уланиш мумкин?\n«octo» фойдаланувчиси бўлиш жуда осон: хизматга уланиш учун ариза бериш тугмасига босиш, майдонларни тўлдириш ва ҳужжатлардан нусха кўчириш ёки «Ravnaq-Bank» сайтига киринг. Сизнинг аризангиз кўриб чиқилгач рўйхатдан ўтишни якунлаш учун сиз билан боғланишади.\n«octo» тўлов тизимидан фойдаланишим учун қайси банк мижози бўлишим керак?\n«octo» тўлов тизими «Ravnaq-Bank»нинг эксклюзив сервиси ҳисобланади, шу боис сиз «Ravnaq-Bank»да ҳисоб рақамингиз бўлиши керак.\n«octo» тизимидаги барча менинг транзакцияларим ҳақидаги маълумотни қаердан олиш мумкин?\nШахсий кабинетда мижозларингиз «octo» тўлов сервиси орқали қилган транзакцияларни кўришингиз мумкин. Мутахассислар барча тўловларни онлайн режимда кўришни ўргатишади.\nАгар сизда «octo» тўлов тизими ҳақида қандайдир савол ёки таклиф пайдо бўлган бўлса, илтимос, бизга электрон манзилга ёзинг


«Пахтакор»нинг бир йилда 1,3 миллион евро маош оладиган футболчиси Эрен Дердийок клубни тарк этди - Zamin.uz\n«Пахтакор»нинг асли келиб чиқиши турк бўлган швейцариялик легионери Эрен Дердийок жамоани тарк этди. Бу ҳақда клуб матбуот котиби Беҳзод Назаров «Дарё»га маълум қилди. Назаровнинг таъкидлашича, футболчининг шартномаси борасида муаммо юзага келган ва шу сабабли жамоани тарк этган.\nЭслатиб ўтамиз, аввалроқ ҳужумчи жамоанинг энг кўп маош оладиган футболчиси экани маълум бўлганди. «Пахтакор» тақдим этган маълумотга кўра унинг маоши йилига 1,3 миллион еврони ташкил қилади. Бу 16 миллиард 439 миллион сўмга тенгдир.\nФутболчи 2020 йилнинг январида «Пахтакор» сафига келиб қўшилган. Унинг келганига роппа-роса 1,5 йил бўлганини инобатга олсак, Эрен «Пахтакор»да шу вақтга қадар 24,66 миллиард сўм даромад олган.\nФутболчи «шерлар» сафида шу вақтга қадар барча мусобақалар доирасидаги 46 та ўйинда 18 та гол урди ва бешта голли узатма амалга оширди. Дердийокнинг «Пахтакор» билан шартномаси 2021 йил декабрига қадар мўлжалланганди. “Замин” янгиликларини “Twitter”да кузатиб боринг\nЯнгиликлар » Спорт » «Пахтакор»нинг бир йилда 1,3 миллион евро маош оладиган футболчиси Эрен Дердийок клубни тарк этди


ЎЗБЕКИСТОН ФЕРМЕР ВА ДЕҲҚОНЛАРИГА НАВРЎЗ ТАБРИГИ - Ўзбекистон Республикаси Қишлоқ хўжалиги вазирлиги\nЎЗБЕКИСТОН ФЕРМЕР ВА ДЕҲҚОНЛАРИГА НАВРЎЗ ТАБРИГИ\nАзиз ватандошлар, муҳтарам қишлоқ хўжалиги ходимлари!\nМамлакатимизга яшариш, баҳор ва гўзаллик байрами – Наврўзи олам кириб келмоқда. Мана шу қутлуғ кунда сизларга сиҳат-саломатлик, бахт ва омад, оилаларингизга тинчлик-хотиржамлик, файзу барака тилайман.\nАзалдан халқимиз Наврўзни ўзгача бир соғинч, интиқлик билан кутади. Бу гал короновирус инфекциясиясига қарши Ўзбекистонда карантин эълон қилинган бўлса ҳам ҳамюртларимиз дилларида осмонимиз мусаффолиги учун шукроналик туйғулари туғён ураётир. Ушбу байрамда сумалаклар пишириб, дастурхонларга баҳор неъматларини тортилади. Шу ёруғ кунларга етказгани учун шукроналар айтилади.\nҲозир ҳудудларимизда фидойи деҳқон ва фермерларимиз катта орзу-умид билан янги мавсумни бошламоқдалар. Барчамиз уларни чин дилдан табриклаб, йилимиз қутлуғ келсин, ҳосилимиз мўл бўлсин, деб энг эзгу тилакларимизни билдирамиз. Айтиш керакки, юртимизда етиштирилаётган қишлоқ хўжалиги маҳсулотлари экспорт қилинаётган давлатлар сони тобора кўпайиб бормоқда. Шунингдек, пахта, мева-сабзавотларни қайта ишлаб, тайёр маҳсулот сифатида чет эл мамлакатлари бозорларига чиқаришга катта эътибор қаратилмоқда. Бу ишларни амалга оширишда аввало деҳқон, фермерларимизнинг ҳиссаси катта эканлигини алоҳида таъкидлаб ўтишни истайман.\nБугунги кунда қишлоқ хўжалиги соҳаси давлатимиз томонидан ҳар томонлама қўллаб-қувватланиб, барча зарур шароит ва имкониятлар яратиб берилмоқда. Бу эса ҳар биримиздан бу борадаги саъй-ҳаракатларимизни янада кучайтиришни, меҳнат унумдорлигини ошириш учун тинимсиз ҳаракат қилишни талаб этади. Галдаги асосий вазифаларимиздан бири Ўзбекистон қишлоқ хўжалигини ривожлантиришнинг 2020-2030 йилларга мўлжалланган стратегиясида белгиланган вазифаларни 2020 йилда амалга ошириш бўйича чора-тадбирлар дастурини тизимли равишда бажаришдир.\n2020 йилдан пахта ва ғалла учун давлат буюртмасининг бекор қилинаётгани, кластер ва кооперативлар фаолиятининг ривожлантирилиши туфайли мамлакатимиз аҳолисининг 60 фоизи ҳаётида туб бурилиш ясади. Албатта, бу соҳада стратегик аҳамиятга эга, инқилобий янгилик бўлди. Давлатимиз раҳбари ташаббуси сўнгги йиллар соҳада бозор талабларига янада мослаштирилди. Бу бежиз эмас, албатта.\nБугун биз юртимизда мана шундай қутлуғ байрамни нишонлаш баробарида, бутун дунёда тинчлик ва хотиржамлик бўлишини, инсонлар соғ-салоамт, узоқ ва яқин барча давлатларнинг халқларига тараққиёт, фаровонлик ҳамда равнақ тилаймиз.\nНаврўзи олам юртимизга тинчлик-омонлик, бахту саодат, қут-барака олиб келсин. Ҳар бир оила, ҳар бир хонадонда яхши кунлар кўп бўлсин. Барчамизнинг эзгу орзу-ниятларимиз ушалсин. Осмонимиз мусаффо, юртимиз тинч, халқимиз омон бўлсин!\nЯна бир бор Наврўз байрами барчамизга муборак бўлсин!


Қозоғистонда фавқулодда ҳолат режими узайтирилди - Daryo\n17:44, 11.04.2020 42739\nҚозоғистонда фавқулодда ҳолат режими узайтирилди\nҚозоғистондаги фавқулодда ҳолат тартиби апрель ойи охиригача узайтирилади. Бу ҳақда мамлакат президенти матбуот хизмати маълум қилди.\n10 апрель куни президент Қосим-Жўмард Тўқаев раислигида Фавқулодда ҳолатлар бўйича давлат коммиссиясининг навбатдаги мажлиси ўтказилган. Видеоалоқа кўринишида бўлиб ўтган мажлисда коронавирус тарқалишига қарши кураш доирасида фавқулодда ҳолат тартибини апрель ойи охиригача узайтиришга қарор қилинган.\n«15 апрель куни фавқулодда ҳолат тўғрисидаги фармоним ўз кучини йўқотади. Фавқулодда ҳолат режимини камида апрель ойи охиригача узайтиришга тўғри келиши ҳозирданоқ кўриниб турибди. Биз ҳали коронавирус билан касалланишнинг юқори чўққисидан ўтганимиз йўқ. Эпидемия вазиятини юмшатиш мумкин эмас. Шу сабабли пойтахт, Олмаота, Чимкент ва тегишли вилоятларда карантин режимини апрель ойи охиригача узайтиришни буюраман», — деган президент.\n«Тушунаман, одамлар кўчага чиқишни, одатий турмуш тарзига қайтишни хоҳлайди. Лекин карантинга амал қилиш ва ўз-ўзини изоляция қилишдан бошқа чора йўқ. Акс ҳолда вазиятга ‘ғарқ бўламиз’ ва эпидемия бутунлай тарқалиб кетиб, бутун халқ соғлиғи, шу жумладан мамлакат хавсизлиги хавф остида қолади», — деб таъкидлаган давлат раҳбари.\nЭслатиб ўтамиз, Қозоғистонда коронавирус тарқалиши муносабати билан 16 мартдан 15 апрелга қадар фавқулодда ҳолат режими жорий қилинган. Айни пайтда мамлакатда коронавирусга чалинганлар сони 859 кишига етди, касалликдан вафот этиш бўйича 10 та ҳолат қайд этилган.\nЎзбекистонда эса коронавирусга чалинганлар сони 729 нафарга етди.\nНурсултон Назарбоевнинг коронавирусга чалингани ҳақидаги миш-мишлар рад этилди\n22:21, 27.04.2022 60384\n23:58, 23.04.2022 55816\n14:50 Бугун 72\n14:42 Бугун 1292\n14:10 Бугун 1613\n14:01 Бугун 2755\n14:16, 21.05.2022 74390\n23:17, 21.05.2022 62152\n20:13, 20.05.2022 51867\n18:44, 20.05.2022 50643


100 ТА ТИЛДА ЎҚИБ, БАРЧА ЕВРОПА ТИЛЛАРИДА СЎЗЛАША ОЛАДИГАН ИНСОН — Nargis.uz\nДунёда иқтидорли ақлли одамлар кўп. Аммо уларнинг орасида мутлақо ўзга дунёқарашга эга, ўз фалсафаси ва жамият қонуниятларидан ўзгачароқ фикрловчи инсонлар мавжуд. Уларнинг билими, тажрибаси акарият ҳолатларда мавжуд тизим чегарасидан чиқади. Ана шундай иқтидор соҳибларидан бири Вячеслав Иванов 1929 йилнинг 21 август куни Москва шаҳрида ёзувчи Всеволод Иванов оиласида таваллуд топган. Ёшлигида оғир касаликка чалинганлиги боис уйда таълим олган. 1941—1943 йиллари Иккинчи жаҳон урушида Тошкентда эвакуацияда бўлиб, 1946 йили мактабни битирди. 1951 йили Москва давлат университетининг филология факультетини тамомлади. 1955 йилда эса филология фанлар доктори илмий даражасига эга бўлди. Аммо Олий аттестация комиссияси диссертация йўқолганлиги учун уни тасдиқламади. 1978 йили иккинчи маротаба мазкур даражага эришади.\nВясеслав Иванов -лингвист, семиотик, антрополог, Америка лингвистик жамиятининг (1968), Британия Академиясининг (1977), Америка санъат ва фан академияси (1993), Америка фалсафа жамияти (1994) аъзоси. Россия Фан Академисининг адабиёт ва тил бўлими академиги (2000), Калифорния университетининг славян ва Шарқий Европа тиллари ва адаьиёти профессори, МДУ жаҳон маданияти институтининг директори, Фундаментал лингвистик тадқиқотлар жамғармаси Васийлик Кенгашининг директори, В.Н.Топоров билан биргаликда “Асосий афсона назарияси”нинг муаллифи. Докторлик ишини В.Иванов “Хет тилининг бошқа ҳиндевропа тилларига нисбати” мавзусида ёқлаган эди. Всеволод Иванов бугунги кунда 100 та тилда бемалол ўқий олади ва Европанинг барча тилларида эркин сўзлашади.\nВячеслав Ивановнинг инсон онги, таълим борасидаги фикрлари жуда ҳам қизиқарли. Унинг Россия Федерациясининг 2004 йилда “Независимая газета” таҳририяти мухбири Ким Смирновга берган интервьюси жамиятни бугун ҳам ўйлантирадиган муаммоларга бағишланган.\nКЕЛАЖАК БУГУН МАВЖУД\nСавол: Келажакнинг оптимистик вариантини сиз инсон онги билан боғлайсиз. Аммо келажакда онгнинг ўзи ва унинг ижодкори инсон қандай ўзгаради? Ирсий муҳандисликнинг сўнгги ютуқлари, биотехнологиялар мисли кўрилмаган хаёлларга бизни етаклайди! Масалан, журналист дунёдан узилиб ўз тажрибалари билан машғул олимнинг лабораториясига яширинча кириб, унинг спиртланган идишга солинган ирсий нусхасини кўриб савол беради: “Тирик одамни яратиб, сўнг уни ўлдиришга қандай хаддингиз сиғди?”. Олим эса қуйидагича жавоб берган: “ Ким сизга уни мен яратди деди? Аксинча, у мени яратди!”\nВячеслав Иванов: Қизиқ. Аммо мен бунданда кулгили сюжетни биламан. Станислав Лемда бир эпизод бор…. Барча органлари сунъий бўлган ва унга бу органларни ясаб берган фирма билан судлашаётган одам фирмани ўзининг хусусий мулки, деб билади. Масалага жиддий ёндошадиган бўлсак инсоннинг жисмоний табиатини ирсий жиҳатдан бутунлай ўзгарттириш мумкинлигига унчалик ишонмайман. Биз инсон ирсиятини хали тўлиқ ўрганганимизча йўқ. Табиат томонидан инсон организмига жойланган фантастик имкониятлардан тўлиқ фойдаланиш учун уни янада яхшироқ ўрганиш лозим. Масалан, инсон миясини олайлик. Замонавий ахборот назарияси йнинг салоҳияти ва имкониятларини баҳолаш имконини берди. Оддий инсоннинг мияси ўзига барча мавжуд ва шу пайтгача мавжуд бўлган маданият ютуқларини ўзида жо этиши мумкин. Мен бурттираётганим йўқ. Физиологик жиҳатдан айнан шундай. Бундан бир қанча амалий хулосалар қилиш мумкин. Энг асосийси замонавий, бутун дунёдаги таълим ва тарбия тизими нотўғридир. Чунки биз хаттоки даҳо деб ҳисоблаган одамлар ҳам ўз мияларининг имкониятларидан тўлиқ фойдалана олмаганлар. Бундан ташқари инсон ҳаёти давомида мия заҳирасидан фақатгина жуда оз қисмигина фойдаланилади. Инсон тўғилганда унинг мияси тўлиқ шаклланмаган ҳолда бўлади. Унинг нейронлари ва улар ўртасидаги боғлиқлик жуда секинлик билан амалга ошади. Шунинг учун ҳам 2 ёшгача инсон ҳали гапира олмайди ва биз ҳаётимизнинг илк йилларини эслай олмаймиз. Физиологик жиҳатдан бизнинг асаб тизимимиз босқичма босқич, аммо жуда ҳам тез ва кўп нарсани ўзлаштиришга қодир. Янги таълим парадигмасининг моҳияти шундаки, миянинг у ёки бу қисми ишлай бошлагандан вақтни бой бермаслик лозим. Агарда буни ўз вақтида қилмасак, жуда кўп нарсадан қуруқ қолган ҳолда бу дунёдан ўтиб кетамиз. Таълим тизими бутун жаҳонда жуда ҳам чўзилган. Болага ёшлигиданоқ жиддий билим бериш мумкин. Корней Чуковский ўз вақтида болалар учун кутубхона очиб, унинг илтимоси билан қадимги ёзувларни тушинтириб берувчи тўгарак очган эдим. Болалар катталарга нисбатан жуда тез сабоқларни ўзлаштириб, фантастик натижаларга эришишди. Бу эса менинг болаларга жуда ҳам эрта сабоқ бериш керак деган фикримни яна бир маротаба исботлади. Айтиш жоизки, ҳар бир бола кичик даҳодир, биз эса унинг иқтидорининг ривожланишига йўл қўймаймиз. Чунки бизнинг мактабгача, ўрта ва олий мактаб таълими тизими тўғри йўлга қўйилмаган. Бу нафақат Россияда, балки Европа, Осиё ва Америкада ҳам худди шундайдир. Нобель мукофотини Сперри ва Визеллар ажойиб тажрибалари учун олишган. Улар эндигина итбалиқдан чиққан қурбақачанинг бир кўзини ярим йилга боғлашган. Вақт ўтгач, кўз боғичини ечишганда қурбақача миясининг ўша томони мутлақо фаолият юритмаганлигини аниқлашган. Кейинчалик ҳам кўз очиқ бўлсада, мияда ривожланиш кузатилмаган. Биз ҳам таълим-тарбияни эрта бошламасак, бир умрга кечиккан бўламиз. Асосийси, биз билимларни ўз вақтида болаларга беришимиз лозим. Ҳозирги таълим тизимимизда эса барча нарсалар кечроқ берилади, кейин эса турли шикоятлар бошланади: фарзандларимиз ундай эмас, ялқов, такасалтанг…\nСавол: Академик Дмитрий Сергеевич Лихачев билан суҳбатимда, у инсоният тарихи давомида қўл билан бажариладиган бирорта, хаттоки ҳозир керак бўлмай қолган амалий санъатни ва ҳунарларн йўқотмаслигимиз лозимлигини айтган эди. Унинг фикрича, биз ушбу хилма хилликни сақлаб қолмасак маданиятимизни йўқотамиз. Аммо мазкур хилма хилликни жўғрофий ва тарихий жиҳатдан, глобаллашув жараёнида қандай сақлаб қолишимиз мумкин?\nВячеслав Иванов: Дмитрий Сергеевичнинг гаплари тўғри. Бу жиддий муаммо нафақат маданиятимизга, балки ….инсон анатомиясига ҳам тааллуқли. Француз антропологи Леруа Гуран жаҳон маданияти ривожи ҳақида икки томлик асар ёзган эди. Унда олим бизнинг ўтган авлодлар ривожида муҳим ўрин тутган ва миянинг юксак фаолиятини таъминлаган қўл меҳнати аҳамиятининг пасайиши ва бутунлай йўқолиб кетишидан хавотирланган эди. Нейропсихология бўйича монография ва дарсликларда ўнг қўл, хаттоки бош бармоқнинг инсон мияси пўстлоғида қанчалик муҳим ўрин тутиши ҳақидаги далиллар келтирилади. Мия қўл билан бевосита боғлиқ. Шунинг учун ҳам автоматик воситаларга ўтишда жисмоний, ақлий, интеллектуал ва руҳий ривожланишда албатта қўл билан бажариладиган майда операцияларни қолдириш зарур. Асрлар давомида ёш болаларни тўғри ва чиройли ёзиш, қаламни тўғри ушлатишга ўргатиш нафақат таълим, балки тарбия жараёнининг ҳам муҳим қисмидир. Яқин келажакда биринчи синфга қадам қўйган болакайларни ёзиш эмас, компьютер тугмаларини босишга ўргатиш мия ривожидаги муҳим бир бўғиннинг йўқолишига олиб келади.\nСавол: Деярли кўпайтириш жадвали ва оғзаки ҳисоб калькуляторлар пайдо бўлгандан бери ўз аҳамиятини йўқотди….\nВячеслав Иванов: О, бу умумжаҳон муаммога айланмоқда. Америкада бу масалага ҳар қадамда дуч келаман. Агарда дўконда калькулятор ёки ҳисоб машинаси ишдан чиқса сотувчилар даҳшатга тушишади, чунки карра жадвални аллақачон унитишган. Албатта бу аянчли ҳолат. Цивилизация машинага инсон ривожи учун зарур бўлган функцияларни топширди.\nСавол: Охирги саволим ака –ука Стругацкийларнинг «Худо бўлиш қийинми?» асарининг бош ғоясини сал ўзгартирилган шаклда бермоқчиман. Бугунги ўзгарувчан дунёда, шиддатли асрда, мамлакатимизда инсон бўлиш қийинми?\nВячеслав Иванов: Пушкинда шундай сатрлар бор: «…менинг шафқатсиз асримда». Аммо ҳозирги замон ундан-да шафқатсиз. Агарда инсон ташқаридан жуда ҳам катта босимга учраган ҳолатда ҳам ўзида бошқалар учун, ўзгаларнинг дарди билан яшайдиган шахс сифатларини сақлаган бўлса, у ўз ҳаётини енгиллаштиради ва инсонийлик қиёфасини сақлаб қолади.\n(Интервью қисқартирилган ҳолатда берилди)\nантропологВясеслав Иванов -лингвистсемиотик\nАввалгиси: ХИТОЙ ТЕЛЕВИДЕНИЕСИ ТАРИХИГА НАЗАР\nНавбатдаги:САЙЛОВ ЖАРАЁНЛАРИНИ ЁРИТИШДА ОММАВИЙ АХБОРОТ ВОСИТАЛАРИНИНГ РОЛИ Журналистлар учун амалий қўлланма


Атамбаев: Павлюкни қирғиз махфий хизматлари ўлдирган\n24 май 2022, Тошкент вақти: 10:46\nОлмаотада ўлдирилган қирғизистонлик журналист Геннадий Павлюк президент Қурмонбек Бакиев режимининг ашаддий танқидчиларидан бири эди.\n19 апрел куни Қозоғистонга келган Қирғизистон муваққат ҳукумати расмийси Алмазбек Атамбаев Олмаотада ўлдириб кетилган қирғизистонлик журналист Геннадий Павлюк иши юзасидан шундай баëнот берди.\nҚирғизистон муваққат ҳукумати раисининг ўринбосари Алмазбек Атамбаев 19 апрел куни Остонада Қозоғистон бош вазири Карим Масимов билан учрашди.\nҚозоқ бош вазири билан бўлиб ўтган музокаралар чоғида Атамбаев Қирғизистон собиқ президенти Қурмонбек Бакиев ҳукмронлиги вақтида мамлакатдаги барча ҳуқуқ-тартибот органлари криминаллашиб кетганини алоҳида таъкидлаб ўтди. Алмазбек Атамбаевнинг қайд этишича, улар ўзгача фикрловчиларни қўрқитиш ва ўлдириш ишлари билан шуғулланганлар.\n- Ҳар қанча инкор қилмасинлар, лекин биз сизларнинг ҳамкасбингиз Геннадий Павлюкнинг Қозоғистон ҳудудида бизнинг махфий хизматлар, криминал тузилмалар томонидан ўлдирилганини биламиз, деди қозоғистонлик журналистлар билан учрашуви чоғида Қирғизистон муваққат ҳукумати раис ўринбосари Алмазбек Атамбаев.\nЭслатиб ўтамиз, 16 декабр куни Олмаотада жойлашган кўп қаватли уйлардан бирининг 6-қаватидан ташлаб юборилган қирғизистонлик журналист Геннадий Павлюк 22 декабр куни Олмаота шаҳар марказий клиник шифохонасида ҳушига келмай, жон таслим қилганди.\nЎз мақолаларини Иброҳим Рустамбек тахаллуси остида эълон қилиб борган журналист Павлюк жорий йил охиригача Қирғизистондаги мухолифатдаги “Ата Мекен” партиясининг газетаси ва веб-сайтини очиш тараддудида бўлган. Аввалроқ у Россиянинг “Аргументи и Факти” газетасининг Қирғизистон бўлими раҳбари лавозимида ишлаган, сўнг эса “Белий пароход” интернет нашрини ташкил қилган.\nГеннадий Павлюк кейинги пайтларда Қирғизистондаги режим, хусусан, президент Қурмонбек Бакиев сиёсатини кескин танқид қилиб келгани маълум.\nАйни пайтда Қирғизистон Давлат миллий хавфсизлик хизмати муваққат ҳукумат раис ўринбосари Алмазбек Атамбаев баёнотига изоҳ беришдан бош тортди. Озодлик мухбири билан телефон суҳбатда Қирғизистон Давлат миллий хавфсизлик хизмати матбуот котиби Рисбек Бикинов бундай деди:\n- Биз бунга изоҳ беролмаймиз. Ҳозирча қозоқ томонидан бу иш юзасидан расмий сўров бўлгани йўқ. Шунинг учун бу масала бўйича изоҳ бериш, менимча, аҳлоқ қоидаларига зид бўлади, деди матбуот котиби.\nМаълум бўлишича, Олмаотада ўлдириб кетилган қирғизистонлик журналист Геннадий Павлюк ўлими юзасидан очилган жиноий иш Қозоғистон бош прокуратураси томонидан олиб борилмоқда. Қозоғистон бош прокуратураси ҳам Атамбаевнинг Павлюк ўлимида қирғиз махфий хизматларининг қўли борлиги ҳақидаги баёнотига изоҳ беришдан бош тортди.\nАввалроқ журналистларга саволларига жавоб берган Қозоғистон ички ишлар вазирлиги матбуот котиби Қуанишбек Жуманов Геннадий Павлюк ўлимига қозоғистонликлар алоқаси йўқлиги, журналист ўлими Қирғизистон фуқаролари томонидан амалга оширилганини айтиб ўтганди.\n- Тергов якунига етмагани туфайли мен жиноятга алоқадор одамлар фамилияси, жиноятнинг қандай содир этилгани ва унинг бошқа тафсилотларини айта олмайман, деган эди Қуанишбек Жуманов.\nАснода Қозоғистон журналистлари иттифоқининг раиси Сеитқози Матаев Қозоғистон томони қирғизистонлик журналист ўлимига алоқадор одамлар ҳақида маълумотга эга эканлиги ва буни ошкор қилиши шартлигини айтади.\n- Буни очиқ айтиш керак. Қирғизистон ҳукумати вакили Алмазбек Атамбаев бу маълумотни айтгандан кейин қозоқ ҳуқуқ-тартибот органлари бу масалани яна кўтаришлари керак. Шунда улар қирғиз томонининг бу жиноятга алоқадор одамларга нисбатан жиноий иш очиб, уларни жазолашларига ёрдам берган бўлардилар, дейди Сеитқози Матаев.\nГеннадий Павлюк Олмаотада жон таслим қилган куни Озодлик мухбири билан телефон орқали суҳбатда журналистнинг беваси Олга эрининг ўлимига алоқадор айрим тафсилотларни билишини, аммо бу маълумотларни ошкор қилиш ўзи ва Павлюкнинг фарзанди ҳаёти учун хатарли бўлгани сабабли уларни очиқлай олмаслигини айтганди.


Таъзия мактуби | Muslimaat.uz\nМанзилингиз:Муслимаат»Бош саҳифа»Сара мақолалар»Таъзия мактуби\nBy Muslimaat.uz on Fevral 1, 2019 Сара мақолалар\nМенга мактуб ёзган ҳамда ўз исмини сир тутган фазилатли, саййида аёлга бағишланади. Исмини сир сақлаб жуда яхши қилибди, бунга ҳеч қандай ҳожат йўқ. Хатини ўқиб чиққач, бунга амин бўлдим...\nИшонасанми, эй қизим (ёки синглим), хатингни ўқирканман, сенга қўшилиб йиғладим, маҳзунлигингга шерик бўлдим. Ёнимдаги дўстларимга ўқиб бергандим, улар ҳам мен каби йиғлашди.\nҲақиқатда улкан фожеа… Лекин ўлим суйган кишисидан айирган инсонларнинг биринчиси сен эмассан. Қизидан жудо бўлган ҳам ёлғиз сен эмас. Ким ўз мусибатига ўхшаш мусибатзада инсонлар борлигини билса, ғам-андуҳлари бир оз бўлса-да, енгиллашади.\nХатингни ўқисам, жумлалари оми одам томонидан ёзилгани, имловий хатолари кўплиги, ҳуснихатинг ҳам чиройли эмаслиги кўриниб турибди. Аммо шу камчиликларга қарамай, у ноёб санъат асарига айланибди.\nСен бу хатинг билан бир қанча адабиёт намояндаларининг кўзидан ёш оқишига сабабчи бўла олдинг. Қанчадан-қанча шоирлар бор, шеърини ўқиганда ёки эшитганда кўздан бир қатра ёш оқмайди. Чунки улар шеър ёзаётганларида ўзлари йиғлаб ёзишмаган бўлади.\nАдабиёт соҳасидаги талабалар яхши билиб қўйишсин, қалбдан чиққан нарсагина қалбга кириб боради. Ёзаётган пайтда ўзи эга бўлиб турган ҳис-туйғулар билангина ўқувчиларнинг қалбини ҳам эгаллаш мумкин. Баъзилар қомус китобнинг қаъридан лафзларни қазиб олиб, уларни қоғозга териб чиқишади. Аслида адиб ислоҳ қилувчи кишидир, чиройли гапларни териб чиқадиган заргар эмас.\nБу гапим билан мен омиликка, балоғатни тарк қилишга, қоидаларни менсимасликка даъват қилганим йўқ, Аллоҳ сақласин! Аммо қоғоз қоралашдан аввал ёзувчининг ўзи ҳам ўй-хаёллар, кечинмалар оғушида бўлсин, дейман.\nҚизим, узр, сенга жавоб беришни четлаб кетдим. Араб адабиёти шаънини ўйлаганим учун инсоний табиат билан бошқа мавзуга оғишиб кетдим, маъзур тут!\nХатингдан маълум бўлишича, маккалик экансан. Чунки хатингда “Қизимни йўқотганимдан сўнг Ҳарамга киришга ҳам ҳолим қолмади”, деб ёзибсан.\nБу нима деганинг, қизим?!\nҚизингни йўқотган бўлсанг, энди иймонингдан ҳам айриласанми? Аллоҳ сақласин!\nМаҳзунлик ва озорланиш пайтида мўмин киши иймон неъматининг қадрини тушуниб етади.\nДинсиз инсон фақатгина шу дунё ҳаёти бор, деб билади. Агар суюкли кишиси вафот қилса, жинни бўлиб қолади ёки ўзини ўзи ўлдиради. У йўқотган кишисидан абадул-абад айрилдим, деб ўйлайди.\nМўмин инсон-чи? У берувчи ҳам, олувчи ҳам Аллоҳ эканини, бу фироқдан кейин яна учрашув борлигини яхши билади. Дарҳақиқат, солиҳ кишилар жаннатда учрашадилар. Буни билгани учун ҳам солиҳлардан бўлишга қаттиқ ҳаракат қилади. Аллоҳдан вафот этган кишисига ҳам раҳм қилишини, солиҳлар қаторида этишини сўраб дуо қилади. Токи бу учрашув ортидан фироқ келмайдиган, абадий, саодатли учрашув бўлсин.\nМўмин билан кофирнинг фарқи ана шунда! Сенинг иймонинг қаерда қолди?!\nҚизим, менга қулоқ сол! Қизингни Аллоҳ раҳматига олсин, агар у холаси ё бувисини зиёрат қилиш учун кетса ва уларнинг уйида бир ой қолса, сен ундан хавотир оласанми ёки опанг ёхуд онанг унга сендан-да яхшироқ кўз-қулоқ бўлишини билиб, хотиржам бўласанми?\nАйт-чи, унинг кетгани учун йиғлаб аза тутасанми ёки зиёратига кетган инсонларга ишонганинг учун рози бўлиб, хурсанд бўласанми?\nЭнди нима учун унга сендан-да меҳрибонроқ бўлган, сени ҳам, уни ҳам яратувчиси бўлган Аллоҳнинг ҳузурига кетганига иймонинг бўлиб туриб, хотиржам бўлмайсан?\nМен айтаётган гапларимнинг барчаси ҳақ эканини яхши биламан, лекин сен каби мусибат етган инсон бу гапларни тушунмайди, эс-ҳуши ўзида бўлмайди, юрагига оғир ботади. Сен буларни қўй, вақтингни ўтказадиган бошқа ишлар билан машғул бўл. Уй-жойингни ўзгартир, агар имкониятинг бўлса, бошқа уйга кўчиб ўт! Чунки суюкли қизингни йўқотган хонадонда қолиш маҳзунлигингни қайта қўзғайди, ярангни янгилайди. Уйнинг ҳар бир бурчаги, ундаги буюмлар сенга қизингни эслатаверади. Шунинг учун уй-жойни ўзгартирсанг ёки сафар қилиб, ундан бироз узоқлашсанг, хотиралар қийноғи оз бўлса-да, енгиллашади.\nУ ҳақида суҳбатлаш, ёнингдаги кишиларга қизинг борасида эслаган хотираларингни айтиб бер, атрофингдаги инсонларни ҳам ғамингга шерик қил! Ичингга ютма! Мусибатни бир ўзим кўтараман, десанг, қаддингни букиб қўяди.\nШунинг учун таъзия пайтида маййит эгаларининг ғам-андуҳини енгиллатиш мақсадида вафот этган киши ҳақида гаплашиш ёки маҳзунликни бироз унуттириш учун бошқа мавзуларда суҳбатлашиш яхши амаллардан ҳисобланади.\nБизда (Шомда) аёлларнинг мотам вақтидаги хатти-ҳаракатлари эса на шариат кўрсатмаларига ва на ақлга тўғри келади. Маййитнинг яқин қариндошлари уйни тўлдириб, саф тортиб туриб олишади. Таъзия билдиргани келган одамлар учун эса бор-йўғи 1-2 та курси қолади. Таъзия изҳор қилувчи одам салом-аликсиз кириб келади, бир муддат ҳеч нарса демай ўтиради, сўнг хайрлашмасдан ҳам чиқиб кетади. Бу жуда ҳам хунук одатлардан бири.\nГаплашиш мусибатни енгиллаштиради. Шундай экан, сен ҳам гаплашгин! Машғуллик маҳзунликдан чалғитади. Шундай экан, бирор иш билан машғул бўл! Сафар ёки кўчиб кетиш аламли хотираларни аритади. Шундай экан, сен ҳам кўчиб кет ёки сафар қил! Агар йиғлагинг келса, майли, йиғла, хижолат бўлма!\nРасулуллоҳ соллаллоҳу алайҳи васалламнинг ушбу ҳадисларини эшитганмисан? У зотга ўз қизларидан бири одам жўнатиб, боласи оғир касал эканини хабар беради ва келишларини сўрайди. У зот соллаллоҳу алайҳи васаллам эса: «Бориб айт, сабр қилсин ва Аллоҳдан ажр умид қилсин», деб жавоб берадилар. Қизлари эса у зотнинг келишларини қайта илтимос қилади. Шунда у зот соллаллоҳу алайҳи васаллам борадилар. Боланинг ўлим изтиробида қийналаётганини кўриб, ўзларини тутиб тура олмайдилар ва йиғлайдилар. У кишига Аллоҳнинг салавоти ва саломлари бўлсин!\nСен ҳам, майли, йиғла, зеро йиғи маҳзун инсон учун тасалли бўлади. Лекин Аллоҳ рози бўлмайдиган гапни асло гапирма!\nХатингда шундай дебсан: «Қизимга шабада етишидан ҳам қўрқар эдим, унга озор бермаслиги учун ҳатто пашшадан ҳам ҳимоя қилардим. Ундан бир зум ҳам ажрамасдим. Энди эса уни қурт-қумурсқалар билан тўлган тупроқ остига кўмиб, бир ўзини қолдириб кетдим».\n“Қизимни тупроқ остига кўмдим”, дебсанми? Эй қизим, бу нима деганинг?!\nЙўқ… Тупроқ остига кўмиладиган ва қуртлар талайдиган нарса – бу фақатгина жасаддир.\nАслида жасад нима? Жасад – кўйлак, холос. Агар қизинг эскирган кўйлагини ечиб, ташлаб юборса, шунга йиғлаб, дод-вой қилармидинг?\nТўғри, жасад бизнинг бир бўлагимиз, лекин ана шу дунёда, холос. Она қорнидаги чақалоқнинг йўлдоши бўлади-ку, у ҳам чақалоқнинг бир бўлаги, лекин туғилганидан сўнг ахлат қутисига ташланади!\nОна боласидан йўлдоши ажратиб олиниб, ахлат қутисига ташлангани учун йиғлайдими?!\nТасаввур қилайлик, она қорнида икки эгизак бор. Улар бирга яшайди. Агар уларнинг фикрлаш имкони бўлганида шу қоринни дунё деб билган бўларди.\nТўлғоқ вақти келиб, бири аввал туғилса, иккинчиси ундан айрилдим, у ўлди, деб ўйлайди. Хаёлан уни қорин қаърига дафн этиб, унинг учун йиғлаб, дод-вой қилади. Ўзидан олдин туғилган чақалоқ йўлдошини ортга ташлаб кетганини кўриб маҳзун бўлади, худди биз маййитнинг жасадини кўрганда маҳзун бўлгандек.\nЎлимнинг мисоли ана шундай: эгизаклардан бири ўлим деб ўйлаган нарса аслида туғилиш, кенгроқ ва ёруғроқ бўлган оламга чиқишдир. Бу оламни она қорни, унинг торлиги ва зулмати билан солиштириб бўлмайди.\nБиз ҳам ўлим деб билган нарсамиз аслида туғилиш, охират оламига чиқишдир. Агар охиратни бу дунё билан қиёслайдиган бўлсак, худди дунё ва она қорнининг бир-бирига бўлган нисбати билан баробар.\nБирор марта Жиддадан Макка томон сафар қилганмисан? Эътибор берсанг, йўл кичкина чизиқча бўлиб кўринади, холос. Аслида йўл сен кўриб тургандан анча узун. Ортингдаги босиб ўтиб кетган йўлинг ҳам, олдинда ҳали етиб бормаган йўл ҳам кўрингандан кўра кўпроқ.\nҲаёт йўли ҳам ана шундай.\nБиз ундан бор-йўғи кичкина чизиқчани кўра оламиз. Ана шу биз яшаб турган дунё. Бизга кўринмайдиган нарсалар жуда кўп.\nҲаёт тўрт босқичдан иборат: она қорнидаги ҳомила босқичи, дунё босқичи, барзах босқичи ва охират босқичи.\nҲар бирининг ўзидан аввалгиси билан бўлган нисбати ўзидан кейингиси билан бўлган нисбатига тенг.\nАгар она қорнидаги чақалоқ билан суҳбатлашиш имкони бўлса-ю, ундан «Дунё нима?» деб сўрасанг, «Дунё – ана шу қоп-қоронғу, тор қорин ичи», деб жавоб берган бўларди.\nАгар унга «Бу ерда кенгроқ дунё бор, унда кенг уфқлар, катта денгизлар, бепоён адирлар, баланд тоғлар мавжуд. Унда гўзал баҳор, мусаффо осмон, кўзни қувнатувчи гўзалликлар, муҳаббат деб аталувчи тотли туйғулар бор», десанг, бу гапларнинг ҳеч бирини тушуна олмайди.\nБиз ҳам худди шундай. Охират ҳаёти сифатлари, унда Аллоҳ тайёрлаб қўйган турли хил неъматлар ва ҳар хил азоблар ҳақида эшитганимизда уларни тасаввур қила олмаймиз.\n«Яна файласуфлик қиляпти», деб ўйлама! Айтаётган гапларимнинг бари тўғри. Минг афсуски, сенга ёрдам бера олмайман, қўлимдан келгани фақат гапириш.\nСенинг қалбингдан маҳзунлик тиканларини суғуриб олишга қурбим етмайди. Лекин сен ўзинг буни уддалай оласан. Қандай қилиб, дейсанми?\nҚалбларни ўзгартириб турувчи, ҳолатларни алиштириб турувчи Аллоҳ таолога қайтиш орқали!\nУнга юзлан, Ундан ўзингга сабр ва ажр тила, қизингни авф ва мағфират этишини, сабрлиларга ажрлари беҳисоб қилиб бериладиган кунда у билан жаннатда бирга қилишини сўраб дуо қил!\nҚизинг яхши кўрган таомини тайёрлагин-да, унинг номидан садақа қил!\nУнга ёққан уст-бошини олгин-да, унга ҳақдор бўлган эҳтиёжманд кишига бериб юбор ва савобини унга бағишла!\nБу унга Робби ҳузурида манфаат беради ва сенинг ҳам маҳзунлигингни енгиллатади. Аллоҳдан сўрайман, сенга сабр берсин ва қилган сабрингга савобингни кўпайтириб берсин!\nАли Тантовийнинг «Суратлар ва ўйлар» китобидан\nАбу Абдулқодир таржимаси\nDekabr 10, 2019 0\nAvgust 23, 2019 0\nIyul 15, 2019 0


Жаҳолатга қарши маърифат билан курашамиз\nИчки ишлар вазирлигининг навбатдаги маънавият ва маърифат дарси «Терроризмга қарши курашнинг маънавий-маърифий асослари» мавзусига бағишланди. Унда ИИВ Марказий аппарати соҳавий хизматлари раҳбарлари ва шахсий таркиби иштирок этди. Вазирлик Маданият саройида ўтган тадбирга Ўзбекистонда хизмат кўрсатган журналист, сиёсий шарҳловчи Қобилбек Каримбеков таклиф этилди.\nТадбирни ИИВ Кадрлар бош бошқармаси бошлиғининг ўринбосари, полковник Х. Махсумов очиб, кун тартибидаги мавзунинг долзарб эканини, бу борада олиб борилаётган ишлар кўламини янада кенгайтириш, шахсий таркибда терроризмга қарши курашишнинг асослари ҳақида кенгроқ тушунчалар ҳосил қилиш зарурлигини қайд этди.\nШундан сўнг сўзга чиққан Қобилбек Каримбеков экстремизмга қарши курашишда мамлакатлар ҳамкорлиги ҳақида гапириб, бу иллатга қарши фуқаролар, айниқса, ёшлар онгида мустаҳкам иммунитетни шакллантириш, соф исломий тушунчаларни ўргатиш мақсадида кўплаб саъй-ҳаракатлар қилингани, китоблар, қўлланмалар чоп этилаётганини таъкидлади. Экстремистик ташкилотларнинг мақсади, ғоялари ҳақида маълумотлар берди. У туфайли айрим давлатларда содир бўлаётган аянчли воқеалардан мисоллар келтирди.\nТадбир сўнгида ИИВ Кадрлар бош бошқармаси бўлим бошлиғи, подполковник Қ. Отабоев сўзга чиқиб, Ички ишлар вазирининг 2019 йил 8 августда қабул қилинган «Ички ишлар органларида формали кийим-бошни кийиб юриш қоидаларини тасдиқлаш тўғрисида»ги 232-сонли буйруғи бўйича шахсий таркибга тушунча берди. Хизмат кийимларини кийиб юриш қоидалари, қайси пайтда қандай тартибда кийиниш, соҳавий хизматлар ходимларининг формали кийим- бошидаги белгилари ва бошқа тартиблар ҳақида батафсил маълумотлар бераркан, ҳар қандай холатда ҳам кийиниш маданиятига амал қилиш лозимлигини таъкидлади.\nСодиқ ҲАКИМОВ олган суратлар.


Футбол ТВ Студия кўрсатувида ҳам айтган фикримни бу ерда ёзишга ва аниқроқ ифодалашга уринаман. Боиси, биз студияда мавзу бўйича гаплашгач бу борадаги хабарлар янада кўпайди – Элдор Шомуродов “Рома”га ўтишга яқин экан.\nМенимча, Элдор учун ҳозир мавсумни “Дженоа”да бошлаш билан “Рома”да бошлаш ўртасида катта фарқ йўқ. Нега? Аксарият мухлислар – у ҳозирги жамоасига энди кўникди, яна бир мавсум ўйнасин шу ерда, Римга борса захирада қолиши, “Рома” ва Моуриньо ўйин услубига тушмаслиги мумкин, дейишмоқда. Қўшилмайман.\nАксарият “Дженоа”нинг ўйин услуби фарқли экани, улар мавсумда кўплаб ўйинларда иккинчи рақам остида ўйнаши, бу эса Элдордан, бошқа ҳужумчилардан ва умуман жамоадан ҳам кўп вақтни тўпсиз ўтказишни талаб этишини асос сифатида келтирмоқда. “Рома”да нисбатан ундай эмаслиги рост. Бироқ, мен бунинг зиддига бошқа фикрни қўяман. Рим жамоасининг ярим ҳимояси жуда кучли, айтиш жоиз бўлса, Генуя клуби ярим ҳимояси билан солиштириб бўлмас даражада кучли. Ҳозир Никола Дзаниоло, Генрих Мхитарян, Амаду Диавара ва Лоренцо Велау каби футболчилар бор бу чизиқда. Элдор каби ҳужумчиларга яхши плеймейкер жуда зарур. Агар у юқорида номи тилга олинган футболчилардан энг камида бири билан яхши тандем бўлиб, боғлам қура олса самарадорлик ўсиши мумкин. Масалан, Россия чемпионатида ҳам Элдор аксар жамоалар билан биринчи рақамда ҳаракат қиладиган “Ростов”да йўқолиб қолмаган. Ҳа, даража бошқа, аммо ўлчовлар ўхшаш бу ерда.\nҲужумда рақобат кучли, захирада қолиб кетади, дейишмоқда. Бу албатта баҳсли масала, Моуриньонинг захирасида кимлар қолиб кетмаган дейсиз? Лекин ҳамюртимизнинг ўзи ҳам айтганидек чақириқлардан қўрқиш керак эмас, уларни қабул қилиб енгиб ўтиш лозим.\nЭдин Жеко – ҳозирча қолади. Сўнгги вақтларда унга бошқа топ жамоалар масалан, “Милан” ва “Ювентус” қизиқаётгани ҳақида миш-мишлар юрганди. Футболчининг ўзи эса уларни рад этиб, фақат “Рома” ҳақида ўйлаётгани тўғрисида айтган. Ўйлашимча, у билан рақобат қилиш мумкин. Аслида Джеко, Майорал, Педро, Эль Шарави, Перес каби ҳужумчилари бор клуб миллионлаб евро сарфлаб яна ҳужумчи изламаслиги керак эди. Бироқ, излаяптими, демак мураббий улардан қониқмаяпти. Наздимда, Рим клубидаги ҳужумчиларнинг ҳеч бири бутун мавсум учун барқарор асосий таркибга юз фоиз тормайди. Боз устига клуб кўп жабҳада, жумладан, янги Конференциялар лигаси турнирида ҳам кураш олиб бориши лозим. Ўйлашимча, барча ҳужумчиларда ўзини кўрсатиш учун имкон етарли бўлади.\nНима бўлганда ҳам қарорни томонлар ва футболчининг ўзи қабул қилади. Биз Элдорнинг парвози баланд ва давомий бўлишини истаймиз. У топ чемпионатда ўзини кўрсатиб улгурди. Энди навбат топ жамоага келиб қолди, насиб!\nАПЛ. "Ливерпуль" "Тоттенхэм" билан дуранг қайд этди ва жуда...\n08.05.2022 01:51 474 47\nЛа Лига. "Атлетико" - "Реал" 1:0 (Матнли...\n09.05.2022 01:17 441 47\nАПЛ. "Ливерпуль" – "Тоттенхэм". Асосий таркиблар...\n07.05.2022 23:17 441 47\nМЮ Пау Торресни нишонга...\n10.05.2022 01:00 342 47\nVideo obzor matcha Selta - Elche (15.05.2022)\nVideo obzor matcha Malorka - Rayo Valekano (15.05.2022)


Тамакининг учта фойдаси... - Sharh.uz\nБош саҳифа|Муносабат|Тамакининг учта фойдаси...\nТамакининг учта фойдаси...\nҚарияларимиз панду-насиҳатига нисбатан “Оталар сўзи-ақлнинг кўзи”, дея таъриф берилиши бекорга эмас. Бу таъриф ҳаётий ҳақиқат ва ҳаётий тажриба маҳсули бизнингча. Тўғрида, тинглаганингда энсангни қотирадиган аммо, фикрлай бошлаганинг сари этингни жунбушга келтирадиган мантиқий топишмоқлар ҳақиқатда ақлнинг кўзи.\nИшонмайсизми, марҳам ат! Кўчада кетаётсам, бир отахоннинг набирасига бераётган жумбоғини эшитиб ҳайратда қолдим. Отахоннинг айтишича, тамаки чекаётган инсонларни кўчада ит қопмайди, хонадонига ўғри тушмайди, ҳатто қаримайди"...\nГап кимлар ҳақида кетмоқда? Бу қанақа маслаҳат? Бутун дунё тамаки ва кашандачиликка қарши курашаётган бир пайтда-я...\nОчиғи, йўл бекатлари, кўп қаватли уйлар атрофида уюм-уюм тўпланган ахлатларга кўзимиз кўп тушади-ю, бироқ бир қарашда боши қорайиб, кети сарғайган ожизгина "ўлим аскарлари" — тамаки қолдиғининг инсоният бошига мислсиз касофатларни ёғдираётганлиги ҳақида ўйлаб ҳам кўрмаймиз. Оёғингиз остидаги бир дона "ўлим найзаси" қолдиғидан ҳам кўп нарсани англаб олса бўлади. Айтайлик, чувалчанг ўлчамидаги тамакини "шимиб" туриш учун ўртача уч дақиқа кифоя қилади. Жаҳон статистикаси бўйича "саратон сурнайчаси" ҳар олти сонияда битта инсонга ўлим куйини чалиб беради. Буёғини ҳисоблаймиз. Демак, оёғимиз остидаги биз эътибор бермайдиган бир дона сигарет ҳар олти сонияда — 1, бир дақиқада — 10, кашанда уни сўриб бўлгунча — 30, бир соатда — 600, бир суткада — 14400, бир йилда — 5,4 миллион нафар, яъни Эстония, Қатар, Баҳрайн, Латвиядек давлатлар аҳолисига тенг инсониятни ер юзидан юлиб ташлайди.\nХўш, Ўзбекистон ва жаҳонда бундай фожиалар илдизини қуритиш ҳамда жамиятда соғлом муҳитни барқарорлаштириш борасида қандай чоралар кўрилмоқда?\nМаълумки, 2003 йили "Жаҳон соғлиқни сақлаш ташкилотининг тамакига қарши курашиш бўйича "Ҳадли конвенцияси" қабул қилинди. 2002 йилдан буён Ўзбекистон ҳам мазкур Конвенциянинг 174 давлат сингари ижрочиси ҳисобланади. Айнан ушбу Конвенциянинг кўплаб қоидалари Ўзбекистон Республикасининг "Реклама тўғрисида"ги (1998 йил қабул қилинган, 2002 ва 2008 йиллар қўшимча ва ўзгартишлар киритилган), "Алкоголь ва тамаки маҳсулотларининг тарқатилиши ҳамда истеъмол қилинишини чеклаш тўғрисида"ги (2011 йил) миллий қонунларимиз ҳамда Ўзбекистон Республикаси Жиноят ва Маъмурий жавобгарлик тўғрисидаги кодексларида ўз ифодасини топган.\nШундан келиб чиққан ҳолда юртимизда тамаки маҳсулотлари рекламаси мутлақо таъқиқланган. Иш жойларида, соғлиқни сақлаш, таълим, спорт-соғломлаштириш муассасаларида, ёнғин чиқиш хавфи бўлган нуқталарда, жамоат жойларида, жамоат транспортининг барча турларида тамаки маҳсулотлари истеъмоли ман қилинган. Қолаверса, 20 ёшга тўлмаганларга уни сотиш мумкин эмас. Тамаки сотувчи савдо объектлари таълим, спорт ва диний муассасалардан камида 500 метр узоқликда жойлашиши зарур.\nЎғлим, менга сигарет олиб кел...\nАйтайлик, Россияда таълим ва даволаш муассасалари, жамоат транспорти ҳамда стадионларда чекиш қонун йўли билан таъқиқланган. Италияда ҳам жамоат жойларида чеккан кишига жарима миқдори 250 евродан 2000 еврогача белгиланган. Япония, Малайзия, Туркиянинг айрим жойларида чекмайдиганларга мукофот бериш, уни ташлаганларга имтиёзли кредитлар ажратиш жорий қилинган. Туркиянинг қишлоқларидан бирида амал қилаётган маҳаллий таомилга кўра, катталар кичикларга ибрат бўлишлари учун чекмаслиги шарт. Агар у қоидани бузса, қишлоқдаги камбағал оилага бир қоп ун ёки шакар олиб бериши талаб қилинади. Бутан қироллигида тамаки савдоси ман қилинган. Тамаки маҳсулоти сотуви билан шуғулланган фуқарога 225 доллар миқдорида жарима солинади. Ҳолбуки, Бутан қироллигида ўртача иш ҳақи 16 доллардан ошмайди.\nАфсуски, юртимизда соғлом турмуш тарзини қарор топтириш, ёшларни жисмонан ва ақлан салоҳиятли юрт посбонлари қилиб тарбиялаш йўлида эзгу ислоҳотлар амалга оширилаётганига қарамасдан ҳалигача баъзи оғриқли нуқталаримиз тузалмасдан қолмоқда. Туркияда ота-она ёшларга ибрат бўлиш мақсадида чекмай турган бир пайтда айрим ота-оналарнинг вояга етмаган фарзандини носвой ёки тамаки учун кўчага юбораётганлиги, Япония, Малайзия каби давлатларда чекмайдиган инсонлар рағбатлантирилаётган бир пайтда, ўғли, набираси тенгги мактаб болаларини 500 метр радиусда тамаки билан бемалол "сийлаётган" меҳрибон бувижонларнинг бизнес фаолиятлари, энг ачинарлиси, ўқувчилар атрофида баъзи тарғиботчилар томонидан "Биз тамаки чекишга қаршимиз" тарғиботчилари лойиҳадан сўнг ўқувчилар ёнида бемалол "тутатиб" акстарғибот қилинаётганлиги бу масалага янгича танқидий нигоҳ билан ёндашишимизни англатади.\nБу ҳали ҳаммаси эмас. Республика Саломатлик ва тиббий статистика институти маълумотларига кўра, Ўзбекистонда ҳар йили 30 мингга яқин киши айнан чекиш билан боғлиқ касалликлар туфайли ҳаётдан кўз юмаётганлиги, 2020 йилга бориб эса бу рақам икки бараварга ортиши мумкинлиги ҳақидаги аянчли рақамлар барчамиздан ё бугун Аллоҳ мукаррам қилган танамизни покиза вужуд ёки қовжираган жасадга айлантириш, тишларимизнинг занглаган тунука, оғиз бўшлиғининг эса таърифи йўқ "мушки анбар" ифори таратадиган ахлат қутисига айлантиришни таклиф этмоқда.\nУмр — бамисоли чопиб кетаётган кийик соясида бир лаҳза ҳордиқ чиқаришдек оний фурсат. Шундай мусаффо осмонга фарзанду жигарбандларимиз бахтини тилаб, қулоқларимизга тамаки ўрнига жаннат неъмати бўлган райҳоннинг бир новдасини қўндириб, атроф-муҳитни ифлослантирувчи қувур эмас, балки юзидан нур ёғиладиган инсондек яшасак танамиз яйрайди, руҳимиз енгиллашади. Тамакининг фильтрини тортавериб йўқолган кулгичларимиз ажин деворларини емириб яна ёруғликка чиқади. Шунда ёру-дўстлар билан ўтирганда "Вой, қаердандир ахлат ҳиди келяптими?" дея берилган саволга биздек кашандани назарда тутиб "Йўқ, ҳеч қанақа ахлат ҳиди келмаяпти, шунчаки фалончи эснаб қўйди" каби кесатиқлар қилишмайди. Шундагина, она бешикдаги норасида гўдак учун заҳарли пашша-чивиндан кўра, балконда лабларини осмонга чўқчайтирганча мусаффо осмонни булғаётган отаси хатарли эканлигини англаб етади. Энг асосийси, дунёга машҳур “Marlboro” тамаки рекламаси рамзи ковбойча шляпа кийган Даррелл Хью Уинфилднинг аянчли тақдири барчамизга сабоқ бўлади. Айнан тамаки рекламасидаги ковбойча шляпаси орқали машҳур бўлган Даррелл Хью Уинфилд ўпка саратонига чалингач тамаки компаниясини судга беради. Минг афсуски, ундирилган миллионлар кашандани сақлаб қололмайди. Ким билади, қариганда компанияни эмас, ёшлигида нафсини судга бериб, тўғри йўлни топганида эди, эллик етти ёшли бу шоввознинг устидан ҳаёт бунчалик кулмасди. Ҳаётининг охири хор бўлмасди.\nҲа, айтганча, мақоламиз аввалида келтирилган жумбоққа қайтсак. Ҳақиқатда, кўчада соғлигидан айрилгач ҳассага суяниб қолган одамни ит қопмайди. Чунки ит таёқдан қўрқади. Бемаҳал тунда чекувчи одамнинг уйига ўғри тушмайди. Чунки, туни бўйи нафас етишмасдан қон қусаётган кашанданинг йўталидан ўғрининг хотиржамлиги бузилади.\nТамаки тутунидан паровоз тутуни-ю, оқ булутчалар ясаётган кашанданинг тишлари сарғайиб, тамаки ўсимлигидек қовжираган одам қаримайди. Чунки у нуроний инсонлардек кексайиш ёшигача етиб бормайди.\nХулоса барчамизга омонат!\nЖаҳон соғлиқни сақлаш ташкилоти\nХотира ва қадрлаш куни тадбирлари юртдошларимиз томонидан қизғин эътироф этилмоқда Сохта телеграмма ортида қандай мақсад бор?


Саломатлик туман бойлик » "Оқдарё овози" газетаси\nЎзбекистон Республикаси Президентининг 2020 йил 30 октябрдаги "Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида"ги ПФ-6099-сонли Фармони бўйича туманимизнинг барча давлат ва нодавлат ташкилотлари ходимлари ҳар шанба куни эрталаб "Саломатлик учун 5000 қадам" марафонларида фаол қатнашиб келмоқдалар.\n"Тарбиянинг ажратиб бўлмайдиган таркиби - бу жисмоний тарбия. Жисмоний тарбия билан мунтазам шуғулланиб турувчи киши даволанишга камдан-кам муҳтож бўлади", деб таъкидлаган Абу Али Ибн Сино бобомиз. Халқимиз азалдан жисмонан бақувват кишиларни эъзозлаб, уларга катта эътибор, ҳурмат ва ҳавас билан қараганлар. Хоразмнинг асл фарзанди, кураги ерга тегмаган курашчи Паҳлавон Маҳмуднинг жасорати ва хизмати халқ юрагидан шундай жой олганки, у халқ қаҳрамони сифатида эътироф этилиб, охирги қўним топган жойи бугун севимли зиёратгоҳга айланган.\nҲаёт ҳаракатдан иборат. У орқали инсон жисмонан соғлом шаклланади, такомиллашиб боради. Мунтазам ва фаол, тартибли ва оқилона жисмоний машқлар инсон саломатлигини таъминловчи соғлом турмуш тарзининг асосий омилларидан биридир. Боланинг ёши, жинси ва соғлик даражасини эътиборга олиб унга мос спорт тури танланса ҳамда мунтазам шуғуллантирилса, бу жараён унинг кундалик одати ва меъёрига айланади. Жисмонан баркамол боланинг ўқиши ва ишида унум, барака бўлади, тўйиб ухлайди, оғир ишлар ва янгиликлардан чўчимайдиган бўлади. Ўсиб келаётган ёш авлод ва катта ёшдаги кишиларнинг мунтазам ва фаол жисмоний тарбия билан шуғулланиши инсон организмида қуйидаги ижобий жараёнларга олиб келади:\n-айниқса болаларда ўқиш сифатли ва унумли бўлиб, ижодий фаолият кучаяди;\nҲар бир соғлом инсоннинг кундалик ҳаётига кириши зарур бўлган ҳаракат турлари қуйидагилардир:\nЭрталабки юриш марафонлари ва гимнастика машқлари, спорт ўйинлари мусобақалари, рақс тўгараклари, йога машқлари, сузиш, ўзбек кураши, ушу, каратэ, таэквандо ва ҳоказо.\nМиллат келажаги ҳақида қайғурган Абдулла Авлоний бобомиз ҳам бола тарбияси ҳақида фикр юритиб, тарбия жараёнини уч қисмга бўлган эди: "Бадан тарбияси", "Фикр тарбияси" ва "Ахлоқ тарбияси". Аввало баданнинг саломат ва бақувват бўлмоғи қолган икки тарбияга асос бўлувчи энг керакли нарсадир. Чунки ўқимоқ, ўрганмоқ ва ўргатмоқ учун инсонга кучли ва соғлом тана лозимдир. Кўпинча соғлом бўлмаган инсонлар кўп яхши ишларга қодир бўла олмайдилар. Соғлом фикр ва соғлом ахлоқ учун мустаҳкам ҳамда соғлом вужуд керакдир".


07 июл 2020, Тошкент вақти: 04:56\nҚорақалпоғистондаги "Тахиатош иссиқлик электр станцияси" ишчиларидан "бахтсиз ҳодисалар юз берган тақдирда жавобгарликни тўлиқ ўз зиммамга оламан", деган мазмундаги тилхат- кафолат хати олинмоқда. Озодликка келган шикоятда даъво қилинишича, маъмурият моддий ёрдам ва товон пули тўлаш мажбуриятини зиммасидан соқит қилмоқчи, аммо маъмурият буни ишчилар хавфсизлигини ҳимоя қилиш, деб изоҳламоқда.\n"Тахиатош иссиқлик электр станцияси" (ТИЭС) ишчилари номидан йўлланган шикоятда, жумладан, шундай дейилади:\n"Бу кафолат хати мазмуни қисқача айтганда, иш вақтида бирор кор-ҳол бўлса, ўзим жавобгарман, ўзим айбдорман, станциядан ҳеч нарса талаб қилмайман ва шунга ўхшаган бўлмағур гаплар. Ҳар бир давлатда меҳнат кодекси бор, шу ерда ишчини ҳақ-ҳуқуқлари белгилаб берилган. Булар жинними, қонун нимага керак, деб ўзимга савол бериб, жавоб тополмаяпман".\nШикоятда даъво қилинишича, кафолат хатини ёздиришдан мақсад ТИЭСдаги ускуналарнинг аксарияти эскиргани ва кейинги пайтларда ишчилар иш вақтида жароҳатланаётгани, бахтсиз ҳодисага учраётганлар сони ортаётганидир.\nШикоят ортидан Озодлик билан суҳбатлашган станция ишчиси яқинларидан бири ИЭС раҳбарияти бундай ишчиларга моддий ёрдам ва товон пули беришга қийналаётганини айтди:\n"Ҳар куни битта ҳодиса бўлади, бу станцияда. Кимнидир ток уради, кимнидир нимадир босиб қолади, кимдир куяди. Булар кейин даволаниш учун моддий ёрдам сўраса: "Ўзинг техника безопасностига амал қилмагансан", деб моддий ёрдам бермаяпти. Ҳозир энди ҳаммасини ўзининг зиммасига юклаб қўйишяпти-да", деди бу манба мухбир билан микрофонсиз суҳбатда.\nТахиатош ИЭС раҳбарияти ишчилардан кафолат хати олинаётганини тасдиқлади. Станция мулозимларидан бирининг айтишича, сўнгги 2 ҳафтадан буён кафолат хатлари олинмоқда ва бундан кўзланган асосий мақсад ишчилар орасида хавфсизлик қоидаларига риоя қилиш ва ҳушёрликни оширишдир.\nИшчилар арзида айтилганидек, "Станция маъмурияти бу билан моддий ёрдам ва товон пулини тўлаш мажбуриятидан қутулмоқчими?" деган саволга бу мулозим аниқ жавоб бермади.\nТИЭСнинг ўзини таништирмаган мулозимларидан бири кафолат хати йиғиш ҳақидаги топшириқ марказдан - "Ўзбекэнерго" акциядорлик жамиятидан келганини айтди. "Ўзбекэнерго" акциядорлик жамияти раҳбарияти ва хусусан, айни масалага масъул бош назоратчиси Зоир Атаев, деб тақдим қилинган мулозимдан эса бу борада ҳозирча бирор изоҳ олишнинг имкони бўлмади.\nЎзбекистонда иш жойидаги бахтсиз ҳодисалар Вазирлар Маҳкамаси 1997 йилда тасдиқлаган "Ишлаб чиқаришдаги бахтсиз ҳодисаларни ва ходимлар саломатлигининг бошқа хил зарарланишини текшириш ва ҳисобга олиш тўғрисида"ги Низом билан тартибга солинган.\nНизомга кўра, иш вақтида бахтсиз ҳодиса содир бўлган тақдирда Н-1 формаси тўлдирилади ва ҳодиса сабаблари ўрганилади. Сўнгра 15 иш куни ичида жабрланган ишчига моддий ёрдам ёки товон пули тўлаш ёхуд тўламаслик ҳақида қарор берилади.\nТахиатош ИЭС Қорақалпоғистон республикаси ва Хоразм вилоятини электр энергияси билан таъминлаб берувчи асосий манбадир. Станция 1956 йилдан буён ишлаб келади. Ундаги жиҳозлар ва қозон, турбина агрегатларининг анча эскиргани расмий манбаларда ҳам қайд этилган.\n2015 йилда "Ўзбекэнерго" акциядорлик жамияти 2015-2020 йиллар орасида бу станцияни модернизация қилиши, бунинг учун қарийб 700 миллион АҚШ доллари миқдоридаги қийматга эга бўлган лойиҳа ҳозирланганини маълум қилган эди.\nБу маблағнинг 300 миллиони Осиё тараққиёт банки, қолган қисми эса Ўзбекистон Таъмир ва тараққиёт жамғармаси ҳамда "Ўзбекэнерго" акциядорлик жамияти томонидан қопланиши айтилган.\nМодернизациядан сўнг бу станциянинг бир йиллик қуввати 3 миллиард 185 миллион кВт соатдан 5 миллиард 400 миллион кВт соатга ошиши айтилмоқда.


ИЖОДИЙ ИШЛАРДА – КОРРУПЦИЯГА ҚАРШИ КУРАШ МАВЗУСИ\nСўнгги янгиликлар 26.10.2018 341\nЎзбекистон ёшлар иттифоқи вилоят кенгаши ҳамда қатор ташкилотлар ҳамкорлигида Қарши санъат коллежида “Биз ёшлар юртимизга хизмат қилишда виждонли, инсофли ва ҳалол бўлишимиз шарт!” шиори остида “Энг яхши плакат”, “Энг яхши сурат”, “Энг яхши баён” номинациялари бўйича республика танловининг вилоят босқичи ўтказилди.\nЎзбекистон Республикаси Президентининг 2017 йил 2 февралдаги қарори билан тасдиқланган 2017-2021 йилларга мўлжалланган коррупцияга қарши курашиш бўйича Давлат дастури ижроси доирасида ёшларнинг ҳуқуқий онги ва маданиятини юксалтириш, қўллаб-қувватлаш ва рағбатлантириш ҳамда коррупциянинг салбий оқибатларидан огоҳ этиш, ушбу иллатга нисбатан муросасизликни вужудга келтириш мақсадида ўтказилган ушбу тадбир ўрта махсус, касб-ҳунар таълими ҳамда олий таълим муассасалари ёшлари иштирокида ўтди.\nИжодкор ёшлар ўз ишларида она Ватан, бепоён ўлкамиз, яшил табиатимиз, шунингдек, коррупция ва унинг оқибатларини ўзига хос услубда акс эттиришди.\n- Ушбу суратда мингйиллик обидаларимиз фонида ёшларнинг эртанги кунга ишончини гавдалантирдим, - дейди “Энг яхши сурат” номинацияси ғолиби, Нишон агроиқтисодиёт касб-ҳунар коллежининг 3-босқич ўқувчиси Озода Йўлдошева. – Шунингдек, эгри йўл билан мақсадга эришиш оқибати ёмон бўлишини ҳам тасвирлашга ҳаракат қилдим.\nЯкуний натижаларга кўра, барча номинациялар бўйича 18 нафар ўқувчи ва талаба ғолиб деб топилиб, улар танловнинг ноябрь ойида ўтадиган республика босқичида қатнашадиган бўлди.\nЎзбекистон Бадиий академияси вилоят бўлими фахрий аъзоларининг “Коррупцияга йўқ деймиз” мавзусидаги кўргазмаси йиғилганларни ушбу иллатнинг мудҳиш оқибатларидан огоҳ этди.


Тоқат қилиб бўлмайди – Кушербоев прокуратура терговидаги қийноқларга муносабат билдирди | Qalampir.uz\nЖамият\t25 Февраль 12:30 18269\nАввалроқ, QALAMPIR.UZ’да “Махсус фильм: Бош прокуратурадаги даҳшатли қийноқлар (18+)” номли мақола ва фильм эълон қилинган эди. Мазкур фильмга нисбатан Ўзбекистон Республикаси Бош прокуратураси ҳам расмий баёнот берди.\nАйни вақтда фильм ижтимоий тармоқларда кўплаб баҳс-мунозараларни келтириб чиқармоқда. Фойдаланувчиларнинг кўпчилиги ўзи ёки яқинлари терговларда худди шунга ўхшаш қийноқлар ва тазйиқларга дуч келганини ёзмоқда. Фильмда тасвирланган ҳолатга нисбатан Тадбиркорлар ва ишбилармонлар ҳаракати – Ўзбекистон Либерал-демократик партиясидан Олий Мажлис Қонунчилик палатаси депутати Расул Кушербоев ҳам муносабат билдирди. Жумладан у шундай дейди:\n“Прокуратура масъулларининг амалга оширган бундай ғайриқонуний ҳаракатлари тоқат қилиб бўлмас ҳолат. Бу тизим фуқароларнинг ҳақиқий ҳимоячисига айланиши учун қандай чора ва ислоҳ зарур бўлса, буни қўллаб-қувватлаймиз. Бош мақсад одамларни рози қилиш ва адолатни тиклаш бўлиб қолиши лозим”.\n2017 йилнинг кузида “Бекобод металлургия иши” бўйича 30 дан ортиқ фуқаролар жиноят кодексининг талон-торож қилиш ва бошқа моддалари билан айбланган. Уларга нисбатан “қамоқ” эҳтиёт чораси қўлланилган. Барча воқеа шундан бошланган. Уларнинг айтишича, терговдаги шахсларнинг ҳуқуқлари терговчилар томонидан поймол этилган. Тергов вақтида Бош прокуратура ходимлари уларни аёвсиз калтаклаган, бошларига “целлофан” пакет кийдирган, совуқ хоналарда ечинтирган, турли даражадаги жисмоний ва руҳий тазйиқлар ўтказган. Фильмда мазкур ҳолатлар фуқаролар тилидан ҳикоя қилинади.\nФильм ортидан Ўзбекистон Республикаси Бош прокуратураси Бош прокуратура томонидан текшириш ҳаракатлари бошланганини маълум қилди.\n“Текшириш натижасига кўра, эълон қилинган мақола ва фильм бўйича барча томонларнинг ҳаракатларига ҳуқуқий баҳо берилиши таъминланади”, дейилади Бош прокуратура баёнотида.\n02 Апрель 13:06 38075\n01 Апрель 18:36 34278\n02 Апрель 16:02 32606\n02 Апрель 16:25 31179\n01 Апрель 09:49 27549


Тадбиркорлар чегарада кучлироқ текширилади\n12 май 2021, Тошкент вақти: 18:40\nХитойга қатнайдиган қирғизистонлик тадбиркорлар Пекинда Олимпиада ўйинлари бўлаётган пайтда чегарачилар томонидан аввалгидан кўра кўпроқ текширилиши мумкин.\nҚирғизистон ва Хитой чегарачилари Пекинда ўтказиладиган Ёзги Олимпиада ўйинлари чоғида икки мамлакат ўртасидаги давлат чегараларидан ўтаётган кишилар ва транспорт воситалари назоратини кучайтириш тўғрисида протокол имзолади. Мазкур ҳужжат Қирғизистон ва Хитой чегарачиларининг 2008 йил 11-15 июнь кунлари Урумчи шаҳрида бўлиб ўтган учрашувида имзоланган. Бу ҳақда Қирғизистон Чегара хизматининг матбуот хизмати маълум қилди.\nПекиндаги Олимпиада ўйинлари жорий йилнинг 8 августидан 24 августигача ўтказилиши мўлжалланган.


Иштихон туманида “Қишлоқ хўжалиги ходимлари куни” байрами нишонлашди | Ishtixon.uz\nИштихон туманида “Қишлоқ хўжалиги ходимлари куни”ни нишонлашда Иштихон туман ҳокими\nАссалому алайкум қадрдон қишлоқ хўжалиги ходимлари !\nАзиз пахтакор, ғаллакор ва меҳнаткаш боғбонлар.\nБугун, муҳтарам Президентимиз ташаббуслари билан Республика бўйлаб иккинчи маротаба “Қишлоқ хўжалиги ходимлари куни”ни нишонланмоқда.\nБу ўз навбатида Давлатимиз раҳбарининг ҳалол меҳнати билан элда ҳурмат қозонган, дастурхонларимиз тўкинлиги, бозорларда маҳсулотлар арзон бўлишига ўз ҳиссаларини қўшиб келаётган азиз қишлоқ хўжалик ходимлари меҳнатига юқори баҳо беришлари, ҳалол ва фидокорона меҳнатингизга эътибор кун сайин ортаётганлигни гувоҳи бўлиб турибмиз.\nСизга маълумки, мамлакатимизда ислоҳотларнинг дастлабки босқичида фермер ва деҳқон хўжаликлари фаолиятини ташкил этиш, қишлоқ хўжалик маҳсулотларини етиштиришда уларни етакчи кучга айлантириш борасида мустаҳкам ҳуқуқий асос ва шароитлар яратилди. Қабул қилинган “Фермер хўжалиги тўғрисида”ги ва “Деҳқон хўжалиги тўғрисида”ги қонунлар ернинг ҳақиқий мақомини белгилаб берди.\nАввало шуни таъкидлаб ўтиш жоизки суви зилол, тупроғи олтин бу заминда меҳнат қилишнинг ўзи бахт. Ноёб тупроқ ва иқлим шароитига эга бўлган туман ҳудуди деҳқончиликка жуда қўлайлиги билан мамлакатимизда тилга тушган.\nАммо табиат! Кутилмаган синовлари билан гоҳида барчамизни имтиҳон қилади. Бу йил баҳор қишлоқ хўжалиги учун жуда ноқулай келди. Ерга уруғ қадаб ниҳолларни ўстириб олиш деҳқон учун осон кечмади. Меҳнат ва яна меҳнат, агротехник тадбирларни ўз вақтида ўтказиш билангина олдимизда турган режаларни уддалашга эришдик.\nҒаллачиликда туманда 502 та фермер хўжаликлари фаолият олиб бормоқда. Улар эришган ютуқлар ҳам қувончли бўлди.\nДавлатга 25316 тонна сара дон сотилиб режа топшириғи ортиғи билан бажарилди.\nПахтачилик ниҳоятда оғир эканлигини пахтакорларимиз бу йил яққол ҳис этдилар. Туманда 8595 гектар майдонга чигит қадалди. Уни парваришлаш қанчалик машаққатлар билан кечган бўлса етиштирилган ҳосилни саранжомлаш ундан ҳам қийин кечди.\nЙиғим - теримга асосан туманимизнинг уюшмаган аҳоли яъни маҳалла фуқоролар йиғинларида ҳаёт кечираётган оила бекалари, ишсиз кишлар жалб этилди. Шу билан уларнинг бандлиги таъминланди. Илғор теримчиларга сектор рахбарлари томонидан пахта дадалаларида совғалар топшириб борилди. Аҳолига терим пули учун қарийиб 11 млрд. сўмлик маблағлар кунлик етказиб берилди.\nМуҳтарам Президентимиз ташаббуслари билан 2018 йил пахта ҳосилини ёрдамчи кучларисиз (ҳашарчиларсиз) маҳаллий аҳоли ёрдамида териб олиш ва отряд раҳбарларига ойлик иш ҳақларини тўлаш тартиби йўлга қўйилди. Туманда жами 224 та отряд ташкил этилиб жами отряд раҳбарларига 237,0 млн.сўмлик иш ҳақлари тўлаб берилди.\nТерим мавсумида илғор отряд раҳбарларидан;\n- 101 отряд раҳбари Ўроқова Мастурага 6 млн 735 минг сўм,\n- 187 отряд раҳбари Мавлонов Фурқатга 5 млн сўм,\n- 51 отряд раҳбари Тошқувватов Жахонгирга 4 млн 685 минг сўм пул маблағлари мукофот пули ва ойлик иш ҳақи сифатида тўлаб берилди.\nТуманда биринчилардан бўлиб йиллик режани Сариқтепа ММТП ҳудудидаги “Ўртақишлоқ”, Мурод Жўраев ММТП ҳудудидаги “Холтуркман”, “Домла Аброрий”, “Баҳрин қаҳрамони” ММТП ҳудудидаги “Жаф”, “Аҳрор Аъзам даласи”, “Оқ чўрағоси баҳори” ММТП ҳудудидаги “Норбек ота Раззоқов”, “Равот қўрғони” ММТП ҳудудидаги “Султон Нур” фермер хўжаликлари ўзларига билдирилган ишончни шараф билан оқладилар.\nЭришилган ютуқлардан яна бири “Греция теҳнологияси” яъни томчилатиб суғориш усули синовдан ўтказилди ва ўз самарасини кўрсатди. Суғориш, қатор ораларига ишлов беришда ҳеч қандай муаммо бўлмади. 134 гектар майдонга экилган ғўзалар серҳосиллиги билан исботланди ва аста-секин тумандаги барча майдонларга ана шу усул қўлланиши режалаштирилди.\nЖиддий ёндашувни талаб этадиган яна бир масала — енгил саноат корхоналарини сифатли тола билан таъминлаш. Шу муносабат билан “Мароқанд сифат текстиль” масъулияти чекланган жамияти томонидан йилига 13 минг тонна пахта толасини туманда тўлиқ қайта ишлаб, хорижга фақат тайёр маҳсулот экспорт қилишни йўлга қўйиш, корхона ҳисобидан\n1000 га яқин туман аҳолиси иш ўринлари билан таъминлаш режалаштирилмоқда.\nҚисқа фурсатда “8 – Март” масъулияти чекланган жамиятнинг филиали очилиб, йилига 3 миллион 600 минг дона тикув трикотаж маҳсулотлари тайёрланади. Асосийси бу ерда 500 кишининг бандлиги таъминланади.\nЖорий йил туманда 210 тонна пилла, 98 минг тонна мева-сабзавот, 137 минг тонна гўшт ва сут маҳсулотлари етиштирилди. Биринчи марта коврак доривор ўсимлиги экиш йўлга қўйилди, соя экиш кенгайди.\nБугун, етиштирилган қишлоқ хўжалиги маҳсулотларини\n41,0 минг тоннаси қайта ишланиб, қўшилган қиймат ҳосил қилиш, тайёр маҳсулот экспорт қилишда бир қанча ишлар амалга оширилди туманда рўйхатдан ўтказилган 15 та экспортёр корхоналар томонидан 8 млн.400 минг долларлик маҳсулот четга сотилди.\nАзизлар! Албатта меҳнат қилган киши ҳамиша элнинг эъзозида бўлади. Биз йил давомида ҳалол меҳнат қилган инсонлардан чин дилдан миннатдормиз. Фидокорна меғнатларининг орасидан топган даромадлари яхши ташвишларига буюрсин деб энг яхши тилакларимизни изҳор этамиз.\nҲосил байрами билан чин дилдан табриклайман, ўзларингизга мустаҳкам соғлик, оилаларингизга файз-тароват тилаб қоламан!


12:41 / 26.05.2017\nПрезидент Тошкент шаҳридаги туманларга ташриф буюриб, одамлар билан мулоқот қилмоқда, масалаларни жойида ўрганиб, ижтимоий-иқтисодий тараққиётга доир устувор вазифаларни белгилаб бермоқда.\nШайхонтоҳур туманида олиб борилаётган бунёдкорлик ва ободонлаштириш ишлари билан танишиш асносида Шавкат Мирзиёев «Тошкент иссиқлик маркази» акциядорлик жамиятининг 3-иссиқлик марказида бўлди. Мазкур иссиқлик маркази 1970 йилларда қурилган бўлиб, тумандаги 937 объектга иссиқлик қуввати етказиб беради.\n«Бугунги кунда қозонхона ускуналари ва тармоқлар техник ва маънавий эскиргани, марказий қозонхоналар истеъмолчилардан узоқ масофада жойлашганлиги сабабли иссиқлик етказиб беришда айрим муаммолар юзага келмоқда. Тошкент шаҳрини тўлиқ энергиятежамкор локал қозонхоналарга ўтказишимиз зарур», дея президентнинг сўзларини келтиради ЎзА.\nПрезидентга тумандаги коллежларда ўқувчилар қайси соҳаларда ўқишни тамомлаётгани, кредит олиб ўз тадбиркорлигини бошламоқчи бўлган ёшлар ҳақида маълумот берилди.\nДавлат раҳбари битирувчиларнинг биронтаси ҳам бўш қолмаслиги, уларнинг ишга жойлашишини қатъий назоратга олиш зарурлигини таъкидлади.\nБугунги кунда Ўзбекистонда хусусий тиббиёт соҳаси жадал ривожланмоқда. Президентимиз Шавкат Мирзиёевнинг 2017 йил 4 апрелдаги «Соғлиқни сақлаш соҳасида хусусий секторни янада ривожлантириш чора-тадбирлари тўғрисида»ги қарори бу борада муҳим босқични бошлаб берди. Шайхонтоҳур туманида амалга ошириладиган лойиҳалар тақдимотида бу соҳага ҳам алоҳида эътибор қаратилган.\nДавлат раҳбари лойиҳаларнинг аҳамияти ҳақида тўхталиб, уларнинг ҳар бирини ўз вақтида ишга тушириш кераклигини алоҳида таъкидлади.\n48 тонна гилосни алдаб олган фирибгарларни ушлаш чоралари кўрилди – ИИВ\n09:26 / 07.05.2018\nШайхонтоҳур тумани прокурори Иккинчи жаҳон уруши қатнашчиларига президент совғаларини топширди\n16:50 / 05.05.2018\nЎзганинг машинасини сотиб юборган шахс ушланди\n14:15 / 30.04.2018